Demam campak punca kematian suku Bateq – KKM

KUALA LUMPUR – Kementerian Kesihatan Malaysia (KKM) mengesahkan punca sebenar kematian penduduk Orang Asli suku Bateq di Kuala Koh, Gua Musang adalah kerana penularan wabak demam campak disebabkan kekurangan imunisasi.

Menterinya, Datuk Seri Dr Dzulkefly Ahmad berkata, pengesahan itu dibuat berdasarkan hasil ujian makmal yang dilaksanakan.

Menurut beliau, sehingga 15 Jun, ujian makmal mengesahkan 37 kes daripada 112 kes termasuk dua kematian yang dilaporkan adalah kerana demam campak.

“Kekurangan zat makanan juga menyumbang kepada risiko jangkitan dan  kejadian komplikasi, ” katanya dalam satu kenyataan di Putrajaya hari ini, sebagaimana laporan Sinar Harian.

Antara  faktor utama wabak ini merebak di perkampungan itu ialah liputan  imunisasi MMR yang sangat rendah iaitu 61.5 peratus bagi dos pertama dan  30 peratus bagi suntikan dos kedua.

Dos imunisasi yang sepatutnya diberikan kepada bayi sewaktu berusia 9 bulan dan 12 bulan sukar dilaksana kerana suku Bateq kerap berpindah randah.

Beliau juga menerangkan, komplikasi jangkitan demam campak termasuk pneumonia, cirit-birit, keradangan otak (encephalitis), otitis media dan kematian berlaku terutama kepada bayi, kanak-kanak, serta individu yang mengalami kekurangan zat makanan dan tahap imuniti yang rendah.

Dr Dzulkefly menjelaskan, virus demam campak itu mudah merebak melalui
titisan cecair pernafasan di udara dan sentuhan dengan cecair pernafasan
daripada orang yang dijangkiti.

Justeru  itu, menurutnya KKM telah menjalankan beberapa tindakan pencegahan dan kawalan wabak di perkampungan orang asli tersebut. Antaranya ialah dengan melakukan carian kes secara aktif di perkampungan itu dan sekitarnya untuk memberi Vitamin A kepada kanak-kanak yang dirawat kerana demam campak.

Semua Jabatan Kesihatan Negeri  (JKN) diarahkan meningkatkan pengawasan jangkitan demam campak dan meningkatkan liputan imunisasi kepada orang asli di negeri masing-masing.

Polis  Diraja Malaysia (PDRM) juga perlu terus memantau perkampungan Kuala Koh untuk  memastikan tiada pihak luar yang tidak berkenaan memasuki kawasan itu  bagi mengelak penularan jangkitan.

Pengesahan KKM ini sekaligus menafikan dakwaan pada peringkat awal siri kematian itu yang mengesyaki ia berpunca daripada air yang digunakan penduduk berhampiran satu lombong mangan.

Ujian oleh Jabatan Alam Sekitar ke atas sampel air tersebut
bagaimanapun dilaporkan bebas dari pencemaran.

Sebanyak 12 jasad yang dikebumikan secara adat Orang Asli di dalam hutan sebelum ini telah berjaya dibawa keluar untuk bedah siasat.


HOSPITAL AL-SHIFA DI GAZA TIDAK LAGI BERFUNGSI SEBAGAI PUSAT PERUBATAN – WHO

ISTANBUL: Hospital Al-Shifa di Semenanjung Gaza tidak lagi beroperasi sebagai pusat perubatan, kata Ketua Pengarah Pertubuhan Kesihatan Sedunia (WHO) Tedros Adhanom Ghebreyesus pada Ahad.

“Malangnya, hospital terbabit tidak dapat berfungsi sebagai sebuah hospital lagi. Dunia sepatutnya tidak boleh berdiam diri di saat hospital yang sepatutnya menjadi tempat selamat, berubah menjadi tempat kematian dan kemusnahan,” lapor Agensi Anadolu memetik kenyataan Tedros di platform X.

Beliau berkata sejak tiga hari lalu, kemudahan itu kekurangan bekalan elektrik dan air serta capaian internet yang lemah, sekali gus menjejaskan keupayaannya untuk menyediakan perkhidmatan penjagaan penting.

“Malangnya, jumlah kematian pesakit telah meningkat dengan ketara,” katanya sambil mengulangi gesaan gencatan senjata di Palestin.

Angka kematian akibat serangan Israel sejak 7 Okt kini melebihi 11,100, termasuk lebih 8,000 wanita dan kanak-kanak, menurut pejabat media kerajaan di Gaza pada Ahad.–AlHijrah Online


PERTUBUHAN ECM LIBRA SUMBANG RM165,000 KEPADA MRA UNTUK BANTUAN PEK MAKANAN

KUALA LUMPUR: Malaysian Relief Agency (MRA) menerima sumbangan RM165,000 daripada Pertubuhan ECM Libra untuk digunakan bagi penyediaan 125,000 pek makanan kepada 1,000 keluarga selama enam bulan.

Bantuan pek makanan tersebut juga dilaporkan akan terus disalurkan sehingga COVID-19 pulih di negara ini.

Menurut kenyataan Presiden MRA Dr Mohd Daud Sulaiman, dana RM165,000 yang diterima adalah hasil sumbangan yang dikumpul melalui pertandingan skuasy anjuran Pertubuhan ECM Libra dan Kumpulan Air Asia.

“Pengasas dan Ketua Pegawai Eksekutif Kumpulan AirAsia, Tan Sri Tony Fernandes dan Pengarah Urusan MRCB, Tan Sri Mohamad Salim Fateh Din adalah merupakan pemain yang terlibat dalam pertandingan skuasy amal ini bagi membantu golongan yang terkesan akibat pandemik yang melanda negara ini.

“Namun begitu, perlawanan amal ini telah dua kali ditangguhkan kerana COVID-19 dan akan ditangguhkan lagi ke tahun 2021 setelah mendapat kebenaran,” kata Dr Mohd Daud.

Ujar Dr Mohd Daud, MRA telah menyalurkan sebanyak 228,015 pek makanan ke seluruh Malaysia yang bernilai RM2,896,503.00 sepanjang Perintah Kawalan Pergerakan (PKP) sejak Mac lalu sehingga Disember.

Beliau turut berbesar hati atas usaha dan sokongan penuh daripada syarikat korporat dan orang awam dalam membantu badan bukan kerajaan (NGO).

Dalam pada itu orang ramai yang berminat menyokong usaha MRA membantu komuniti yang terjejas akibat COVID-19 di Malaysia boleh menghulurkan sumbangan ke nombor akaun Maybank MRA iaitu 5640 9820 6365 (Malaysian Relief Agency). –- AlHijrah Online


PENUNGGANG DUCATI MAUT REMPUH MYVI

KUANTAN: Seorang peniaga maut selepas motosikal berkuasa tinggi ditunggangnya terbabit kemalangan dengan sebuah kereta di Jalan Tanjung Lumpur berhampiran sebuah stesen minyak Sungai Soi, di sini, semalam.

Ketua Polis Daerah Kuantan, Asisten Komisioner Wan Mohd Zahari Wan Busu, berkata mangsa, Khairul Azhan Mohd Naim, 31, dari Jalan Permatang Lembing, Alor Ara di Pekan disahkan meninggal dunia di tempat kejadian.

Katanya, berdasarkan laporan kemalangan itu membabitkan dua kenderaan iaitu motosikal berkuasa tinggi jenis Ducati Panigale V4 S dan kereta Perodua Myvi pada jam 9 malam.

“Siasatan awal mendapati, penunggang motosikal dari arah bandar Kuantan menghala Pekan.

“Apabila tiba di tempat kejadian, sebuah kereta dipandu seorang wanita dipercayai keluar simpang kiri secara mengejut menyebabkan mangsa tidak sempat mengelak lalu melanggar bahagian pintu kanan hadapan kereta itu.

“Akibat kemalangan itu, penunggang motosikal itu meninggal dunia di tempat kejadian manakala wanita berusia 27 tahun yang memandu kereta terbabit cedera pada rusuk kanan,” katanya dalam kenyataan.

Kes disiasat mengikut Seksyen 41(1) Akta Pengangkutan Jalan 1987. –AlHijrah Online


SUKARELAWAN HIJRAH PRIHATIN BANTU CUCI SURAU TERKESAN BANJIR

SHAH ALAM: Seramai 30 sukarelawan Hijrah Prihatin yang terdiri daripada kakitangan TV AlHijrah pada Isnin turun membantu membersihkan Surau Nurul Iman, Padang Jawa yang terkesan akibat banjir baru-baru ini.

Ketua Kumpulan Integrasi Media dan Hal Ehwal Korporat TV AlHijrah Saifulizan Sidek berkata, usaha sukarelawan Hijrah Prihatin itu bagi membantu meringankan beban ahli jawatankuasa surau serta penduduk setempat selain mengharapkan surau terbabit dapat kembali diimarahkan secepat mungkin.

“Kita tahu ramai ahli jawatankuasa surau serta penduduk setempat sedang giat membersihkan kediaman masing-masing. Jadi usaha kami ini diharap dapat membantu memudahkan urusan mereka.

“Selain membantu membersihkan surau ini, Hijrah Prihatin turut menyumbangkan ‘water jet’ kepada surau berkenaan serta keperluan asas kepada penduduk setempat,” katanya.

Sementara itu Bilal Surau Nurul Iman Sazali Mat Derus berkata kehadiran sukarelawan Hijrah Prihatin ke surau terbabit dianggap satu doa yang dimakbulkan Allah SWT kerana kehadiran sukarelawan yang sudi membantu membersihkan semula surau terbabit amat diharapkan pihaknya.

“Alhamdulillah sukarelawan Hijrah Prihatin sudi buat gotong-royong membersihkan surau. Kami pihak surau sebelum ini tertunggu-tunggu siapa yang akan memberi bantuan untuk surau ini. Jadi kami bersyukur sangat-sangat,” katanya.

Menurut Sazali, banjir pada 18 Disember lalu merupakan antara yang terburuk pernah melanda di kawasan berkenaan dengan bahagian bawah surau dua tingkat itu tenggelam sepenuhnya.

Katanya bencana tersebut telah menyebabkan hampir semua barangan di Surau Nurul Iman rosak termasuk karpet surau yang baru ditukar dan kos kerugian dijangka mencecah RM150,000. – AlHijrah Online


Tidak cenderung bukan bererti anti

SEJAK akhir-akhir ini, kita sering dikejutkan dengan tindakan kumpulan atau individu tertentu yang mempertikaikan hak keistimewaan bumiputera, agama persekutuan, dan kedudukan raja-raja Melayu.

Adakah mereka ini
cenderung kepada falsafah Malaysia yang bebas bangsa, agama dan raja berperlembagaan?

Adakah pertikaian ini
didasarkan kepada ketidakcenderungan mereka terhadap perlembagaan negara, atau
tindakan ini boleh dianggap sebagai anti perlembagaan?

Atau mereka keliru dengan
konsep dan falsafah affirmative action
dalam sosio-ekonomi, sosio-budaya, dan sosio-pendidikan ala Malaysia?

Jika dilihat dari sudut
akademik, tidak cenderung dapat ditafsir sebagai tidak menyukai sesuatu perkara
tetapi tidak mempunyai perasaan benci kepada perkara tersebut.

Sementara sikap anti
diterjemahkan dan direalisasikan melalui pemikiran dan tindakan kerana membenci,
menolak, dan menentang.

Pada kebiasaannya, setiap agama dan bangsa menggariskan bahawa sikap meluahkan kebencian tanpa batas untuk menyakiti golongan lain adalah sesuatu yang tidak bermoral dan melampau.

Tambah membimbangkan jika tindakan ini boleh mencalar keharmonian masyarakat majmuk seperti Malaysia.

Rasanya tidak sukar untuk
memahami kesan penentangan kumpulan tertentu terhadap amalan kontrak sosial dan
pemuafakatan masyarakat yang sudah terjalin sejak sebelum Malaysia mencapai kemerdekaan
lagi.

Persoalannya, mengapa
terdapat kumpulan tertentu yang menganggap perlembagaan negara sebagai tidak
adil sedangkan mereka mempunyai peluang yang sama dalam pembangunan ekonomi, bidang
pendidikan, bebas untuk berpolitik, dan mengamalkan budaya masing-masing tanpa
sebarang sekatan dan kekangan?

Adakah mereka tamak, jahil atau keliru?

Amat malang kepada negara
apabila ada kumpulan yang menuntut kecenderungan identiti kumpulan dengan
mempertikaikan hak keistimewaan golongan lain.

Lebih merisaukan apabila
kecenderungan ideologi kumpulan digunakan sebagai senjata untuk menghina dan menanamkan
sifat kebencian terhadap golongan yang diberi keistimewaan oleh perlembagaan.

Sorotan dari situasi ini, adakah
golongan yang mempertahankan hak keistimewaan supaya  tidak terhakis dan ternoda
layak digelar rasis, tidak bertamadun, dan jumud? Namun, inilah hakikatnya.

Lebih kurang 22 tahun lalu ketika negara berhadapan dengan revolusi politik, generasi muda didendangkan dengan sikap memaki hamun, propaganda dilunakkan dengan memperlekeh pemimpin, dan emosi dirangsang untuk menengking kumpulan yang berbeza ideologi.

Kesannya, sikap meluahkan kebencian menjadi
norma kehidupan masyarakat Malaysia sehingga ke hari ini.

Amat dikhuatiri jika perlakuan seperti
ini berterusan, aspirasi untuk melahirkan generasi pelapis yang berintegriti dan
saling hormat-menghormati akan cacat dan terencat.

Adakah ini rupa bentuk budaya
ketimuran yang Malaysia boleh banggakan dan promosikan kepada dunia untuk
dijadikan sebagai suri teladan?

Malaysia tidak boleh berbangga dan
dianggap berintegriti dengan hanya merujuk kepada aspek-aspek bebas rasuah,
pengurusan yang cekap, dan kemajuan ekonomi yang mampan.

Bagaimana pula dengan aspek keharmonian
antara kaum yang tergugat dan perasaan saling menghormati yang pincang?

Adalah tidak memadai untuk melihat rakyat
berbilang kaum yang berbangga dengan ikatan palsu melalui sambutan perayaan
keagamaan dan etnik yang diraikan bersama dengan gah dan penuh meriah.

Sebaliknya, dapat dirasakan dengan
jelas bahawa setiap kumpulan politik, kaum dan agama berasa cemas memikirkan
bilakah mereka akan dibaham oleh kumpulan yang bersaing.

Dari sudut kebebasan
beragama pula, adakah benar umat Islam negara ini terasa tercabar dengan
perkembangan suasana politik ketika ini?

Adakah umat Islam berada
dalam keadaan panik dengan pembaharuan yang bertubi-tubi dan melangkaui
pemikiran tradisional?

Agak sukar untuk dinilai
dan disimpulkan apa yang sebenarnya terjadi kerana semua pihak yang
berkepentingan mempunyai hujah dan kewajaran yang memukau dan menggoda.

Masing-masing ingin memikat
dan memerangkap pengikut dengan konsep, ideologi dan falsafah kumpulan.

Setiap kumpulan mendabik
dada bahawa mereka berada di pihak yang benar. Namun, dalam konteks negara yang
berkonsepkan melting pots, sudah
sewajarnya tindakan masyarakat homogeneous
matang tidak sepatutnya cuba menjentik butang panas yang boleh merobek semangat
saling mempercayai dan bergantungan antara satu sama lain.

Sementara Islam mengharamkan sikap tidak adil dan berfahaman sempit. Pada masa yang sama, Islam menggariskan batas keadilan dengan prinsip bahawa Islam adalah agama tauhid dan benar.

Maka setiap pencabulan terhadap
prinsip ini tidak sepatutnya diberi laluan mudah dan akan berhadapan dengan respons
yang tiada bertitik nokhtah.

Marilah kita fikirkan, di
mana keagungan falsafah ketauhidan dalam Islam dan kepatuhan kepada syariah
jika sekularisme dan liberalisme menjadi hala tuju negara?

Namun, perlukah kita bersikap anti dalam memperjuangkan kecenderungan identiti kumpulan sama ada kita berpegangan kepada ideologi agama, sekular atau ateis?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


Bayi 14 bulan, ibu sarat mengandung dibunuh Zionis

SEMENANJUNG GAZA – Seorang bayi Palestin berusia 14 bulan dan ibunya yang sarat mengandung terbunuh dalam serangan udara Israel di Semenanjung Gaza, kelmarin.

Menurut Kementerian Kesihatan
Palestin, Saba Abu Arar dan ibunya Falastin Abu Arar, 37, mengalami kecederaan
parah dalam serangan itu.

Tambah kementerian itu, kakak
Saba yang identitinya masih belum diketahui turut cedera namun dilaporkan
selamat.

Sinar Harian yang memetik laporan
Maan News menyebutkan ketegangan di Genting Gaza memuncak selepas tentera
Israel menembak mati empat penduduk Palestin yang menyertai protes
besar-beasaran di sempadan Gaza-Israel, kelmarin.

Tentera Israel turut mencederakan
116 penunjuk perasaan termasuk 39 kanak-kanak dan empat wanita.

Susulan itu, pejuang Gaza
membedil 250 roket ke arah Israel sebagai membalas serangan rejim Tel Aviv.


MB SELANGOR ANGKAT SUMPAH ISNIN 21 OGOS

SHAH ALAM: Menteri Besar Selangor dan barisan ahli Majlis Mesyuarat Kerajaan (EXCO) negeri baharu akan mengangkat sumpah jawatan di Balairung Seri, Istana Alam Shah, Klang, pada Isnin 21 Ogos.

Dalam satu kenyataan Selangor Royal Office, Sultan Selangor Sultan Sharafuddin Idris Shah telah berkenan Istiadat Angkat Sumpah Jawatan dan Ikrar Aku Janji serta Pengurniaan Surat Cara Pelantikan Menteri Besar Selangor pada jam 11 pagi.

“Istiadat Angkat Sumpah Jawatan dan Ikrar Aku Janji serta Pengurniaan Surat Cara Pelantikan Yang Berhormat Ahli-ahli Majlis Mesyuarat Kerajaan (EXCO) Negeri Selangor juga akan berlangsung pada hari yang sama, jam 2 petang,” katanya dalam hantaran di Facebook hari ini.

Gabungan Pakatan Harapan (PH) dan Barisan Nasional (BN) telah memenangi 34 daripada 56 kerusi Dewan Undangan Negeri (DUN) dalam Pilihan Raya Negeri (PRN) ke-15 di Selangor, Sabtu lalu.–AlHijrah Online


MALAYSIA BERDEPAN GELOMBANG KECIL COVID-19 SUSULAN VARIAN XBB

PUTRAJAYA: Malaysia sedang berdepan gelombang kecil peningkatan kes COVID-19 susulan penemuan subvarian Omicron XBB di negara ini, kata Menteri Kesihatan Khairy Jamaluddin.

Beliau berkata berdasarkan data harian, bilangan kes baharu COVID-19 meningkat sebanyak 16.5 peratus, iaitu dari 14,525 kes pada Minggu Epidemiologi (ME) 42 kepada 16,917 kes pada ME 43 (23 Okt hingga 29 Okt).

Khairy berkata jumlah kemasukan pesakit COVID-19 ke fasiliti kesihatan (hospital awam) bagi setiap 100,00 penduduk juga menunjukkan peningkatan sebanyak 14.3 peratus pada ME 43 berbanding ME 42.

“Kita mengesyaki yang mendorong trend kenaikan ini ialah subvarian XBB yang jadi punca gelombang di Singapura yang telah ambil masa tiga hingga empat minggu untuk menurun.

“Barangkali kita juga berdepan dengan jangkitan varian XBB dengan empat kes telah dikesan sehingga 27 Okt lepas,” katanya pada sidang media di sini hari ini.-AlHijrah Online


DIVIDEN KWSP: PENCARUM KONVENSIONAL PERLU SUCIKAN WANG

KUALA LUMPUR: Pencarum Kumpulan Wang Simpanan Pekerja (KWSP) beragama Islam dan belum beralih kepada Skim Simpanan Syariah dinasihatkan agar segera berbuat demikian bagi mengelak kesulitan pada masa hadapan.

Pengerusi Jawatankuasa Penasihat Syariah KWSP Profesor Mohamad Akram Laldin berkata, ini kerana pencarum Skim Simpanan Konvensional perlu menyucikan wang yang diperoleh melalui dividen tahunan kerana ia hasil pelaburan yang tidak patuh syariah.

“Contohnya kalau dividen yang diperoleh ialah RM1,000 dan pendapatan tidak patuh syariah 69 peratus, maka hendaklah dikeluarkan 69 peratus daripada RM1,000 iaitu RM690.

“Jumlah yang dikeluarkan perlu disalurkan kepada baitulmal atau untuk tujuan kebajikan. Ia bukan untuk dapat pahala tetapi untuk membersihkan harta yang tidak patuh syariah”, katanya kepada Berita Alhijrah, hari ini.

Setakat 2021, hanya seramai 15.1 peratus pencarum KWSP beragama Islam telah beralih kepada Skim Simpanan Syariah sejak ia diperkenalkan pada 2017 lalu, mewakili 8.3 peratus daripada keseluruhan pencarum KWSP.

Tambah Akram, bagi dividen Skim Simpanan Konvensional 2021, 69 peratus daripadanya perlu dibersihkan manakala bagi Skim Simpanan Syariah, pencarum tidak perlu melakukan pembersihan kerana ia dari sumber pelaburan yang patuh syariah.

“Walaupun peratusan dividen Skim Simpanan Konvensional lebih tinggi, tapi apabila ditolak dengan peratusan yang perlu disucikan, maka kita akan dapat 31 peratus sahaja.

“Kalau kita ambil contoh 2021, 31 peratus sahaja daripada keuntungan yang kita dapat iaitu 6.1 peratus daripada simpanan kita,” katanya.

Berdasarkan Muzakarah Fatwa Kebangsaan, dividen yang diperoleh sebelum pengenalan Skim Simpanan Syariah tidak perlu dibersihkan kerana pencarum tidak diberi hak untuk menguruskan simpanan tersebut.

Justeru, beliau menyeru agar seluruh pencarum KWSP yang beragama Islam agar segera beralih kepada Skim Simpanan Syariah melalui aplikasi KWSP dalam talian iaitu i-Akaun atau pergi ke cawangan KWSP yang berhampiran.–AlHijrah Online


SABAR DAN TUNGGU PENJELASAN PIHAK AUTORITI- DR ZULKIFLI

PUTRAJAYA: Menteri di Jabatan Perdana Menteri (Hal Ehwal Agama) Senator Datuk Dr. Zulkifli Mohamad Al-Bakri menyeru semua pihak untuk bersabar dan menunggu penjelasan daripada pihak autoriti mengenai isu perkahwinan rakyat Malaysia beragama Islam di India.

Dalam masa yang sama, beliau menjunjung titah nasihat Duli Yang Maha Mulia Sultan Johor Sultan Ibrahim Ibni Al-Marhum Sultan Iskandar agar semua pihak tidak membuat apa-apa kesimpulan dan tindakan pra matang dalam setiap berita yang disebarkan.

Berikutan isu berkenaan, Zulkifli berpendapat bahawa Islam menuntut umatnya untuk mengesahkan sesuatu maklumat yang diperoleh sebelum sebarang pandangan dan tanggapan dibuat.

“Tangkap layar (screenshot), rakaman video atau hantaran (posting) di media sosial adalah maklumat sekunder dan tertier yang ada kemungkinan sahih atau tidak.

“Wanita berkenaan serta ahli keluarganya jauh lebih mengetahui situasi sebenar apa yang berlaku termasuk perkara terkait dengan status agamanya dan pasangannya,” jelasnya dalam kenyataan hari ini.

Zulkifli menyatakan bahawa Perkara 160 Perlembagaan Persekutuan mentakrifkan seseorang yang berbangsa Melayu itu adalah beragama Islam, dan tidak semudahnya untuk menghukum seseorang itu telah murtad.

Dalam kenyataan tersebut turut menyatakan bahawa perkahwinan antara pasangan Muslim dengan Bukan Muslim adalah tidak dibenarkan berdasarkan Seksyen 10, Enakmen Undang-Undang Keluarga Islam (Negeri Johor) 2003.

Tambahnya lagi, pasangan yang bukan Muslim hendaklah masuk Islam terlebih dahulu sebelum berkahwin.

“Bagi perkahwinan Muslim yang dibuat di luar negara, permohonan perkahwinan perlu dikemukakan kepada Pendaftar Perkahwinan, Penceraian dan Ruju’ di Kedutaan, Suruhanjaya Tinggi atau Pejabat Konsul Malaysia di negara tersebut.

“Perkahwinan ini juga perlu didaftarkan selepas pasangan pulang ke Malaysia,” katanya.

Zulkifli menyeru dirinya serta semua umat Islam di Malaysia untuk berhati-hati dalam menanggapi sebarang isu yang berlaku dengan berhemah.

Beliau juga berpesan supaya umat Islam perlu sedaya upaya memastikan Muslim yang lain kekal dalam agamanya, bukan berusaha mengeluarkannya dari agama Islam.—AlHijrah Online


PENDIDIKAN ISLAM ASAS PENTING MEMBANGUN DAN PERKASA UMAT ISLAM – PEMANGKU RAJA PERLIS

KANGAR: Pendidikan Islam merupakan asas terpenting dalam usaha membangun dan memperkasakan umat Islam, titah Pemangku Raja Perlis Tuanku Syed Faizuddin Putra Jamalullail

Baginda bertitah ia penting dalam memastikan generasi umat Islam negeri ini terus berpegang dengan ajaran agama Islam yang sahih berdasarkan manhaj Ahlus Sunnah Waljamaah seperti yang termaktub dalam Undang-undang Tubuh Kerajaan Perlis 1948.

“Dalam usaha memperkasakan pendidikan Islam di negeri Perlis, Majlis Agama Islam dan Adat Istiadat Melayu Perlis (MAIPs) dengan kerjasama Jabatan Agama Islam Perlis (JAIPs) telah membangunkan kurikulum Sekolah Agama Petang Perlis (SAPPs) dan dilaksanakan bersepadu dengan kurikulum Kelas al-Quran dan Fardu Ain (KAFA) dibawah Jabatan Kemajuan Islam Malaysia (JAKIM),” titah baginda.

Baginda bertitah demikian selepas berkenan merasmikan Majlis Apresiasi Institusi Pendidikan Islam Negeri Perlis 2023 di sini malam ini.

Pada majlis yang sama baginda berkenan melancarkam buku Tafsir Ringkas Faizuddin.

Hadir sama dalam majlis malam ini ialah Menteri Besar Perlis Mohd Shukri Ramli, Mufti Perlis Datuk Dr Mohd Asri Zainul Abidin, Ketua Bahagian Pendidikan Jabatan Kemajuan Islam Malaysia (JAKIM) Hanifuddin Roslan dan Ketua Penolonh Pengarah Bahagian Pendidikan JAKIM Mohd Anuar Abd Rani, dan barisan exco kerajaan negeri.

Pemangku Raja Perlis itu bertitah, dalam usaha memperkasakan lagi kurikulum itu dan diselaraskan dengan ko-kurikulum di bawah KPM, Sekolah Integrasi Perlis (SIPs) telah diperkenalkan bagi mengoptimumkan pengajian pendidikan Islam negeri ini khususnya di sebelah petang.

Baginda bertitah dalam usaha memperkasakan pendidikan islam negeri, Mesyuarat MAIPs yang lepas memutuskan secara dasarnya untuk memberikan kebenaran mengurus kepada JAIPs bagi membangunkan Kompleks di Guar Jentik sebagai Pusat Latihan Islam Negeri. –AlHijrah Online


KASTAM RAMPAS 1.4 JUTA BATANG ROKOK PUTIH DAN KRETEK

IPOH: Jabatan Kastam Diraja Malaysia (JKDM) Perak merampas 1.4 juta batang rokok putih dan kretek pelbagai jenama dalam serbuan di rumah kosong di Taman Saujana Bakti, Teluk Intan, Sabtu lalu.

Pengarah JKDM Perak, Dr Mohamad Saprin berkata, kesemua rokok yang disyaki barangan larangan kastam dengan nilai anggaran RM1 juta termasuk cukai itu dirampas dalam serbuan kira-kira 6 petang.

“Hasil maklumat orang ramai, pegawai-pegawai JKDM Perak telah berjaya mengesan sebuah premis rumah yang disyaki menyimpan rokok yang belum lulus kastam atau tidak dibayar cukai.

“Setelah menunggu dan membuat intipan sekian lama, JKDM Perak mendapati rumah berkenaan kosong dan pihak JKDM Perak telah memecah masuk premis berkenaan.

“Hasil pemeriksaan ke atas rumah berkenaan didapati sejumlah rokok disimpan dan tiada bukti bahawa rokok-rokok berkenaan telah lulus kastam,” katanya.

Beliau berkata demikian pada sidang media di Jabatan Kastam Diraja Malaysia di Ipoh hari ini.

Menurut Dr Mohamad, kesemua rokok yang dipercayai dibawa masuk dari luar negara melalui pintu pelabuhan utama negara itu, adalah untuk pasaran di sekitar kawasan utara.

Beliau berkata, kesemua eksibit telah dibawa ke Pejabat Penguatkuasaan JKDM Perak Di Ipoh untuk siasatan lanjut di bawah Seksyen 135(1)(D) Akta Kastam 1967.

Dalam pada itu katanya, JKDM Perak turut merampas 202 botol minuman keras disyaki barangan larangan kastam bernilai hampir RM40,000 di sebuah kedai runcit di Ipoh.

Dr Mohamad berkata dalam serbuan Jumaat lalu itu, pemilik serta pengurus premis berusia lingkungan 40-an turut ditahan bagi membantu siasatan di bawah seksyen sama.

Menurutnya, bekalan minuman keras yang berkualiti tinggi dari negara eropah itu dijual dengan harga lebih murah dari pasaran iaitu kira-kira RM100 sebotol dan berkemungkinan untuk dijual sempena Deepavali.


JUAL AIR DALAM BEKAS AKUARIUM SATU KESALAHAN – KKM

KUALA LUMPUR: Kementerian Kesihatan (KKM) melarang penggunaan bekas akuarium sebagai bekas menyimpan air bagi tujuan jualan.

Ketua Pengarah Kesihatan Datuk Dr Muhammad Radzi Abu Hassan berkata, penggunaan bekas bukan untuk tujuan makanan adalah dilarang seperti yang terkandung dalam Peraturan 31, Peraturan-Peraturan Makanan 1985.

Jelasnya, akuarium biasanya diperbuat daripada bahan kaca atau plastik berkemungkinan mengandungi bahan kimia seperti plumbum atau phthalates, yang boleh larut dalam air seterusnya mencemarkan air tersebut, sekali gus mengakibatkan kesan kepada kesihatan.

“Dalam hal ini, menjadi satu kesalahan apabila akuarium yang berfungsi sebagai bekas memelihara ikan dan bukan bertujuan untuk penyimpanan makanan digunakan sebagai bekas penyimpanan air bagi tujuan jualan,” katanya dalam kenyataan di sini.

Tambah Muhammad Radzi, KKM melalui Bahagian Keselamatan dan Kualiti Makanan (BKKM) akan sentiasa menjalankan pemantauan ke atas penjualan makanan termasuk penjualan minuman yang menggunakan bekas bukan tujuan makanan.

“KKM menegaskan kepada penjual dan pengguna untuk memandang serius tentang keselamatan makanan dan memastikan makanan yang dijual adalah selamat dan berkualiti untuk semua,” tambahnya selain menasihatkan orang ramai untuk membeli makanan di premis yang bersih.

Sebelum ini tular video peniaga air yang menggunakan akuarium sebagai bekas air untuk jualan kepada orang ramai.—AlHijrah Online


ISU MABUK: CEGAH SEBELUM PARAH

Nampaknya insiden pemandu mabuk sehingga menyebabkan maut semakin menjadi-jadi sejak akhir-akhir ini.

Isu ini tidak akan selesai sehinggalah hukuman lebih keras termasuk hukuman gantung dikenakan ke atas pesalah.

Ikuti kupasan Berita AlHijrah 2 Jun 2020 mengenai isu kontroversi ini. — AlHijrah Online


REMAJA TULAR DIMANDIKAN SEPERTI JENAZAH DIPENJARA 10 HARI

KUALA LUMPUR: Seorang remaja lelaki yang videonya tular dimandikan seperti jenazah selepas ditangkap kerana mencuri duit tabung masjid dikenakan hukuman penjara 10 hari dan denda RM4,000 oleh Mahkamah Majistret Selayang.

Hukuman dijatuhkan Majistret Nik Mohd Fadli Nik Azlan selepas tertuduh Daniel Iskandar, 19, mengaku bersalah atas pertuduhan yang disabitkan terhadapnya.

Mahmakah memerintahkan tertuduh dipenjara bermula dari tarikh dia ditangkap iaitu pada 9 Januari lalu dan tambahan lima bulan jika gagal membayar hukuman denda yang dikenakan.

Mengikut pertuduhan, remaja itu didakwa cuba mencuri tabung kepunyaan Masjid Al Islahiah dengan mengheret dan menyorokkan tabung di dalam bilik mandi jenazah.

Perbuatan itu dilakukan di masjid berkenaan di Rawang kira-kira 11.58 malam pada 8 Januari lalu.

Berdasarkan laporan Sinar Harian, pada hari kejadian, pengadu yang juga siak masjid mendapati tabung masjid telah hilang.

Semakan melalui kamera litar tertutup (CCTV) mendapati tertuduh mengheret dan menyembunyikannya di bilik mandi jenazah.

Suspek kemudian ditemui hasil rondaan dan mengaku bersalah ketika disoal siasat.

Sejak semalam tular video berdurasi satu minit 25 saat menunjukkan seorang lelaki dimandikan seperti jenazah oleh jemaah masjid.

Dalam video itu, pemuda terbabit dilumurkan dengan kapur berus oleh seorang penduduk kampung sambil mukanya ditutup dengan kain.

Video tersebut mendapat pelbagai reaksi daripada netizen dengan ada yang bersetuju dan tidak bersetuju dengan tindakan berkenaan. – AlHijrah Online


EMPAT LOJI RAWATAN AIR TERKESAN PENCEMARAN KEMBALI BEROPERASI

KUALA LUMPUR: Pengurusan Air Selangor Sdn Bhd (Air Selangor) memaklumkan Loji Rawatan Air (LRA) Sungai Selangor Fasa 1,2,3 dan Rantau Panjang telah beroperasi semula pada jam 10.30 malam tadi secara berperingkat.

Kempat-empat LRA ini, menurut Air Selangor mengambil masa 10 jam untuk aktiviti pencucian dan pengepaman di setiap bahagian dalam proses rawatan di LRA.

Menurut Ketua Komunikasi Korporat Air Selangor, Elina Baseri, keseluruhan proses rawatan air tersebut dijangka selesai pada jam 8.30 pagi ini (5 September) sebelum dapat diagihkan kepada pengguna.

“Air Selangor akan memaklumkan jadual pemulihan bekalan air mengikut kawasan setelah sistem agihan bekalan air distabilkan terlebih dahulu.

“Ini termasuk memenuhkan semua tangki utama yang telah kosong, memastikan tekanan air mencukupi dan memastikam tiada ‘airlock’ dalam sistem perpaipan,” katanya dalam kenyataan hari ini.


WANITA CEDERA PARAH AKIBAT TONG GAS MEMASAK MELETUP, MENINGGAL DUNIA

GEORGE TOWN: Seorang wanita meninggal dunia di Hospital Pulau Pinang di sini hari ini selepas dua hari bertarung nyawa setelah cedera parah akibat letupan tong gas memasak di rumahnya di Flat Taman Sri Bayu, Jalan Kampung Bukit, Bayan Lepas dekat sini.

Pengawal keselamatan, Sarimah Abdul Rahman, 55, menghembuskan nafas terakhir pada 4.19 petang semalam dan perkara itu disahkanya oleh anak tunggal mangsa, Hafizan Sulaiman, 35.

Hafizan berkata ibunya ditidurkan sejak pukul 10 malam Khamis iaitu hari sama mangsa dihantar ke HPP selepas cedera parah akibat letupan tong gas memasak dalam kejadian kira-kira 9 pagi.

“Ibu ketika dibawa ke HPP masih dalam keadaan sedar dan dia kemudiannya semakin lemah sebelum doktor tidurkannya semasa menerima rawatan lanjut, keadaan kesihatan ibu semakin merosot dan tidak menentu selepas itu.

Hari ini doktor hubungi saya memaklumkan keadaan kesihatan ibu semakin teruk dan saya terus ke hospital sebelum dimaklumkan ibu telah pergi meninggalkan saya untuk selama-lamanya,” katanya ketika dihubungi, semalam.

Hafizan yang tinggal di Seberang Perai dan bekerja sebagai juruteknik di sebuah kilang di Bukit Minyak berkata jenazah emaknya yang merupakan ibu tunggal disemadikan di Tanah Perkuburan Islam Seberang Jaya, dekat sini selepas solat Isyak.

Beliau yang terkilan dan sedih dengan kejadian menimpa ibunya berkata wanita itu sebelum ini tinggal dengannya namun baru berpindah ke flat berkenaan kerana lebih dekat dengan tempat kerja emaknya di sana.

“Selalunya saya bertemu ibu seminggu sekali tapi sejak sebulan lepas ibu selalu mengelak untuk berjumpa dan sering beri alasan sibuk serta tiada cuti, saya reda dengan pemergian ibu namun dalam masa sama masih bersedih dan sangat terkilan,” katanya yang beberapa kali menahan sebak.

Terdahulu, media melaporkan mengenai kejadian letupan tong gas memasak sehingga menyebabkan wanita itu cedera dan melecur lebih 60 peratus dalam kejadian 9 pagi Khamis lepas.

Mangsa yang bekerja sebagai pengawal keselamatan dan tinggal bersendirian di rumah sewanya sebelum itu menyalakan dapur untuk memasak tanpa menyedari tong gas berkenaan mengalami kebocoran sebelum meletup. —AlHijrah Online


‘GERAN’ DIJULANG DI FESTIVAL FILEM ASIA NEW YORK 2020

KUALA LUMPUR: Filem Geran yang mengangkat seni silat ke layar perak terbitan Layar Pictures dan Tree of Hopes Production dijulang sebagai penerima Anugerah Daniel A. Craft di Festival Filem Asia New York (NYAFF) ke-19 di atas kecemerlangannya dalam filem aksi.

Lapor EasterKick.com, kemenangan itu meletakkan pengarah filem Geran, Areel Abu Bakar setaraf dengan nama-nama seperti Dante Lam (Operation Red Sea), Yue Song (The Bodyguard) dan Jung Byung-gil (The Villaines) yang memenangi anugerah kecemerlangan filem aksi itu sebelum ini.

Filem aksi yang sarat dengan falsafah Islamik mengisahkan tentang keluarga pesilat yang mempertahankan geran tanah pusaka mereka itu menampilkan Namron, Khoharullah Majid, Feina Tajuddin, Fad Anuar, Azlan Komeng (koreografer aksi silat) dan Megat Shahrizal sebagai pelakon.

Areel ketika dihubungi Alhijrah Online memaklumkan beliau tidak menyangka menerima penghargaan itu kerana Geran merupakan filem pertama terbitannya.

“Saya terkejut dan tidak menyangka filem itu sampai ke tahap macam itu sebab ini filem pertama saya.

“Bila terima penghargaan sebegini saya begitu terkejut. Saya harap lepas ini kita boleh buat yang lebih baik,” katanya.

Tambah Areel kemenangan Geran bukti filem tempatan boleh mendapat kejayaan di pentas lebih besar seperti Anugerah Oscar jika diberikan sokongan dan galakan oleh pelbagai pihak.

Areel dalam pada itu memberikan penghargaan kepada TV Alhijrah kerana sudi membantu mempromosikan filem Geran.

Stesen televisyen Islam itu juga katanya sudah tiga kali menayangkan Geran khas buat penonton setianya.

“TV Alhijrah ini satu stesen dan satu media yang prihatin kepada filem Geran. TV Alhijrah panggil untuk forum dan program bual bicara Assalamualaikum.

“Saya sangat berterima kasih sebab ketika itu saya tiada dana yang mencukupi untuk melakukan promosi. TV Alhijrah banyak membantu menguar-uarkan filem geran dan stesen TV ini menjadi satu-satunya yang saya beri kebenaran untuk tayangkan filem Geran,” katanya.

Kejayaan Geran turut mendapat perhatian dan penghargaan Menteri Komunikasi dan Multimedia Datuk Saifuddin Abdullah.

“Syabas dan tahniah kepada pengarah tempatan Areel dan seluruh kru produksi yang terlibat di depan lensa kamera dan di belakang tabir.

“Pencapaian yang membanggakan ini mencerminkan keupayaan dan aspirasi industri perfileman negara ke arah ‘Road to Oscars’, seiring dengan rangka kerja dan hala tuju FINAS dalam memastikan sasaran ini menjadi satu realiti dalam tempoh jangka masa yang panjang,” kata Saifuddin dalam kenyataan rasminya hari ini.

Selain paparan aksi, Geran yang ditayangkan di pawagam pada 10 Oktober 2019 di Malaysia dan Brunei banyak menyelitkan falsafah, mutiara kata dan pengajaran tentang hidup dalam caranya tersendiri. — AlHijrah Online / Zaim Zamani


PENUMPANG JATUH ATAS LANDASAN KERETA API DI WOODLANDS, TELAH DIBAWA KE HOSPITAL – KTMB

KUALA LUMPUR: Seorang penumpang yang terjatuh ke atas landasan di pusat pemeriksaan kereta api Woodlands di Singapura pada Rabu, 5.35 pagi telah dihantar ke hospital berhampiran untuk pemeriksaan dan rawatan.

Keretapi Tanah Melayu Berhad (KTMB) dalam satu kenyataan memaklumkan penumpang itu telah di selamatkan oleh kru KTMB dan pegawai daripada Penguasa Imigresen dan Pusat Pemeriksaan Singapura (ICA).

“Siasatan kami mendapati kejadian itu terjadi ketika penumpang tersebut cuba untuk turun daripada kereta api Shutle Tebrau sebelum ia berhenti sepenuhnya.

“Sebagai langkah keselamatan, kesemua penumpang perlu terus duduk sehingga kereta api berhenti sepenuhnya. KTMB kesal dengan kejadian tersebut. Keselamatan penumpang sentiasa menjadi keutamaan. Kami akan terus berusaha untuk mempertingkatkan perkhidmatan kami dan memastikan perjalanan yang selamat dan selesa untuk kesemua penumpang,” menurut kenyataan itu.

KTMB juga menasihatkan penumpang untuk sentiasa mematuhi notis keselamatan yang diletakkan pada setiap pintu gelangsar kereta api dan juga stesen.

KTMB memaklumkan bahawa kereta api Shuttle Tebrau mematuhi standard keselamatan.

Setiap koc dilengkapi dengan pintu yang boleh dibuka secara manual atau dikunci daripada dalam sebagai satu daripada ciri keselamatan untuk penumpang keluar daripada koc pada waktu kecemasan.–AlHijrah Online


PELAJAR PEREMPUAN TERSEPIT KAKI PADA BESI PENUTUP LONGKANG

SHAH ALAM: Seorang pelajar perempuan Sekolah Menengah Kebangsaan (SMK) Seksyen 7, di sini, diselamatkan anggota bomba selepas kakinya tersepit pada besi penutup longkang di sekolah itu, pagi tadi.

Menurut kenyataan Pusat Gerakan Operasi Jabatan Bomba dan Penyelamat (JBPM) Selangor, pihaknya menerima panggilan berhubung kejadian pada jam 9.08 pagi tadi sebelum mengerahkan anggotanya ke lokasi kejadian.

“Kejadian melibatkan seorang mangsa pelajar perempuan berumur 16 tahun dipercayai tersepit di besi penutup longkang berkedalaman satu meter selama 20 minit.

“Bomba kemudian berjaya mengeluarkan mangsa menggunakan peralatan khas dalam tempoh satu minit,” katanya.

Pelajar tersebut dilaporkan tidak mengalami sebarang kecederaan. –AlHijrah Online


QATAR-ARAB SAUDI BERDAMAI?

DOHA: Dunia Islam kini sedang memerhati, sejauh mana peranan Amerika Syarikat, melalui utusan Presiden Donald Trump, Jared Kushner berjaya memulihkan hubungan Doha-Riyadh yang keruh sejak lebih tiga tahun lalu.

Ketegangan itu turut mencetus senario ‘bermasam muka’ antara beberapa negara teluk dengan Qatar.

Kushner dilapor memulakan misinya dalam usaha memulihkan kembali masalah diplomatik berkenaan, dengan pertemuan awal minggu ini bersama Putera Mahkota Arab Saudi, Mohammed bin Salman di Riyadh.

Kushner, menantu Trump yang juga Penasihat Kanan White House itu kemudiannya menuju Doha bagi pertemuannya dengan Emir Qatar, Sheikh Tamim Hamad Al Thani.

Sementara itu, media antarabangsa melaporkan Kushner telah pun meninggalkan Doha. Ia antara usaha saat-saat akhir pentadbiran Trump, sebelum menyerahkan kuasa kepada pentadbiran baharu di bawah Presiden ke-46, Joe Biden.

“Beberapa pegawai rasmi Amerika Syarikat menyatakan intipati perbincangan antara Kushner dengan dua pemimpin negara Islam itu adalah bagi menyelesaikan pertikaian yang menjurus kebenaran untuk pesawat Qatar terbang dan melalui ruang udara Arab Saudi dan Emeriah Arab Bersatu (UAE)”.

Pun begitu, Bloomberg pula melaporkan, perjanjian yang hampir menjadi kenyataan itu, tidak melibatkan UAE, Bahrain dan Mesir – sekutu Arab Saudi yang turut mengenakan pelbagai sekatan ke atas Qatar.

Konflik sesama negara-negara teluk itu tercetus pada Jun 2017, dengan terputusnya hubungan diplomatik dan perdagangan sesama mereka.

Qatar ketika itu dituduh menyokong aktiviti keganasan dan mempunyai hubungan sangat rapat dengan Iran – negara yang diketahui dunia, sangat tidak disenangi Arab Saudi.

Doha bagaimanapun menyangkal tuduhan tersebut dan menyifatkannya sebagai tidak berasas. Doha juga dilapor bersedia untuk berunding bagi mencari jalan penyelesaian.

Bagaimanapun, 13 syarat dikenakan ke atas Qatar, bagi memulihkan hubungan dengan empat negara teluk berkenaan. Ia termasuk arahan penutupan agensi berita antarabangsa berpangkalan di Doha, iaitu Al Jazeera Media Network.

Sementara itu, WSJ turut melaporkan negara-negara teluk yang memutuskan hubungan diplomatik dengan Qatar telah meredakan sekatan berkenaan, malah Arab Saudi sendiri menunjukkan kesediaannya untuk mencari kesepakatan untuk menyelesaikan konflik tersebut. – AlHijrah Online / Ardi Herman Mohd Mardzi


Semua institusi pendidikan Pasir Gudang ditutup tiga hari

KUALA LUMPUR – Jabatan Pendidikan Negeri Johor (JPNJ) memaklumkan  semua institusi pendidikan kawalan Kementerian Pendidikan terletak dalam daerah Pasir Gudang ditutup mulai 25 hingga 27 Jun ini.

Pengarahnya, Azman Adnan berkata, ia melibatkan 111 buah sekolah  rendah dan sekolah menengah kerajaan, tiga institusi pengajian tinggi, 14 sekolah swasta dan antarabangsa serta 347 tadika swasta berdaftar dengan Jabatan Pendidikan Negeri Johor.

Penutupan ini dilakukan supaya pihak berkuasa dapat menyelesaikan kerja-kerja berkaitan mengatasi isu bahan punca pencemaran, lapor Sinar Harian berdasarkan satu kenyataan beliau di Johor Bahru hari ini.

Azman juga meminta semua pengetua dan guru besar memaklumkan segera kepada semua murid, guru dan ibu bapa serta kakitangan dalam kawalan masing-masing, dan mengambil tindakan susulan berkaitan penutupan itu.

Beliau juga memaklumkan agensi berkaitan kini dalam peringkat akhir untuk mengenalpasti bahan kimia yang terlibat, dan punca pencemaran itu akan diumumkan oleh Kementerian Tenaga, Sains, Teknologi,  Alam Sekitar dan Perubahan Iklim (MESTECC) atau Jabatan Kimia dalam masa sehari dua lagi.

Setakat ini, di Pasir Gudang terdapat 265 kilang yang beroperasi. 30 daripadanya telah disenarai pendek untuk disiasat bagi mengenalpasti sama ada bahan kimia yang diproses di kilang-kilang itu  menjadi punca kepada pencemaran terbaru di Pasir Gudang ini.


UMAT ISLAM DINASIHAT TIDAK TERLIBAT PERAYAAN THAIPUSAM

KUALA LUMPUR: Umat Islam dinasihatkan untuk tidak terlibat atau mengambil bahagian di dalam sambutan Hari Thaipusam yang berlangsung pada Ahad.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menjelaskan perkara itu kerana Thaipusam merupakan acara peribadatan agama yang khusus kepada para penganutnya.

“Nasihat ini adalah berpandukan ketetapan panduan yang telah dikeluarkan Mufti Wilayah Persekutuan, Datuk Dr Luqman Abdullah.

“Panduan itu antaranya menjelaskan umat Islam dilarang daripada terlibat apa-apa ritual perayaan agama bukan Islam kerana ia bertentangan dengan prinsip akidah Islam,” katanya dalam kenyataan pada Sabtu.

Dalam pada itu, Mohd Na’im menyeru seluruh rakyat Malaysia agar menghormati perayaan setiap agama di negara ini kerana ia adalah asas kerukunan hidup yang harmoni di antara penganut agama.

Malah katanya, Agama Islam juga menyeru supaya umat Islam sentiasa menjaga kerukunan dalam masyarakat.

“Perpaduan dalam konteks kemajmukan masyarakat di Malaysia terus direalisasikan menerusi sikap dan amalan saling hormat menghormati terhadap tatacara kepercayaan setiap ajaran agama masing-masing.

“Keharmonian dalam bernegara adalah kunci perpaduan, keamanan jua kemakmuran negara,” katanya. —  AlHijrah Online


KANAK-KANAK DARI BANGLADESH DITEMUKAN DALAM KONTENA DI PELABUHAN KLANG

SHAH ALAM: Seorang kanak-kanak lelaki warga asing ditemukan di dalam sebuah kontena di dermaga Pelabuhan Barat, Pelabuhan Klang pada Selasa lepas, dipercayai terkunci selama enam hari di dalam kontena tersebut yang berasal dari Chittagong, Bangladesh.

Dalam kenyataan hari ini, Ketua Polis Daerah Klang Selatan ACP Cha Hoong Fong berkata pihaknya menerima aduan daripada seorang lelaki warga tempatan yang bekerja di bahagian operasi perkapalan yang mendakwa menemukan kanak-kanak berkenaan sekitar jam 9 malam.

“Semasa menguruskan kapal masuk di dermaga Pelabuhan Barat serta pemeriksaan sebuah kontena kosong, lelaki itu mendapati terdapat seorang kanak-kanak lelaki warga asing berada dalam keadaan lemah dan tidak bermaya,” katanya.

Beliau berkata mangsa telah dihantar ke Hospital Tengku Ampuan Rahimah (HTAR) Klang dan disahkan dalam keadaan stabil.

Menurutnya semakan ke atas mangsa mendapati tiada sebarang identiti pengenalan diri dan laporan polis dibuat untuk siasatan lanjut.

“Siasatan yang dijalankan mendapati sebuah kapal MV. Integra telah bertolak dari Chittagong pada 12 Jan dengan membawa kontena yang mengandungi muatan barangan am dan tiba di Pelabuhan Barat pada Selasa lalu,” katanya.

Cha berkata berdasarkan keterangan daripada mangsa, kanak-kanak itu menjelaskan semasa bermain bersama kawan di Chittagong, beliau telah masuk ke dalam kontena dan terkunci sehingga ditemukan oleh pihak pengadu di Pelabuhan Barat.

“Tiada sebarang unsur jenayah yang berlaku di dalam kejadian ini dan polis mengklasifikasikan kes ini sebagai rujuk lain agensi (RLA) iaitu dirujuk kepada Jabatan Imigresen Malaysia untuk menguruskan dokumen mangsa serta penghantaran pulang dengan mengunakan kapal kargo yang sama,” katanya.

Video berdurasi satu minit mengenai penemuan kanak-kanak itu turut tular malam tadi di media sosial.–AlHijrah Online


SULTAN SELANGOR TITAH PERBEZAAN PENDAPAT ANTARA MUFTI, AGAMAWAN HANYA DIBINCANG DALAM MUZAKARAH

SHAH ALAM: Sultan Selangor Sultan Sharafuddin Idris Shah hari ini bertitah supaya sebarang perbezaan pendapat antara mufti dan agamawan hanya dibincangkan di dalam muzakarah dan tidak dibawa keluar dari ruang perbincangan itu.

Sultan Sharafuddin menasihati agar perbalahan yang terjadi antara ulama-ulama tersebut tidak seharusnya menjadi tontonan orang awam kerana perkara berkenaan hanya akan merendahkan kewibawaan golongan itu sendiri.

“Beta menasihatkan para mufti yang berada di dalam dewan ini untuk sentiasa menghindarkan diri daripada perbalahan agama di ruang awam, lebih-lebih lagi jika isu yang berbangkit telah kita putuskan secara bersama dalam ruang muzakarah.

“Sebab itulah, sepanjang 2022, satu daripada isu yang membangkitkan rasa dukacita beta ialah perbalahan tentang keputusan muzakarah bagi Tarekat Naqsyabandi al-Aliyyah pimpinan Sheikh Nazim al- Haqqani,” titah baginda pada Mesyuarat Khas Jawatankuasa Muzakarah, Majlis Kebangsaan Bagi Hal Ehwal Agama Islam Malaysia (MKI) di sini hari ini.

Sultan Sharafuddin yang juga Pengerusi MKI bertitah isu tersebut tidak sepatutnya dipanjangkan lagi kerana telah diputuskan secara konsensus oleh para mufti dan ahli muzakarah yang hadir pada 2020 di Kuantan, Pahang yang memutuskan selepas kajian semula, tarekat itu boleh diamalkan oleh pengikutnya.

Sultan Selangor juga bertitah agar Jawatankuasa Muzakarah merangka peraturan dan adab perbezaan pendapat antara ahli-ahli Jawatankuasa Muzakarah.

“Sekiranya ada mufti atau ahli yang memilih pendapat yang tidak mengharuskan sesebuah amalan yang terjadi khilaf dalam kalangan ulama terdahulu, setidak-tidaknya perlu ada Adabul Ikhtilaf, sikap ‘bersetuju untuk tidak bersetuju’ dan beradab dalam berbeza pendapat,” titah baginda.

Baginda bertitah sebarang kenyataan berhubung keputusan yang dibuat oleh Jawatankuasa Muzakarah MKI hanya boleh dibuat oleh Pengerusi Muzakarah bagi menjamin integriti dan kepercayaan rakyat terhadap Jawatankuasa Muzakarah MKI.

“Tiada pihak lain termasuk Menteri di Jabatan Perdana Menteri (Hal Ehwal Agama) atau Jabatan Kemajuan Islam Malaysia (Jakim) boleh membuat kenyataan berkenaan.

“Ini penting untuk memastikan agar keputusan muzakarah di peringkat kebangsaan dan fatwa di peringkat negeri tidak dipengaruhi unsur-unsur politik kepartian. Jakim hanya bertindak sebagai urus setia Jawatankuasa Muzakarah MKI,” titah baginda.

Sultan Sharafuddin juga menegaskan bahawa apa-apa keputusan muzakarah yang dikeluarkan hendaklah juga mengambil kira hak-hak dan kepentingan rakyat Malaysia yang bukan beragama Islam seperti yang dijamin secara sah di bawah Perlembagaan Persekutuan.

“Ajaran Islam sebagai agama yang murni dan memberi rahmat kepada semua termasuklah yang bukan Islam hendaklah sentiasa ditonjolkan,” titah baginda. –AlHijrah Online


KUMPULAN HAK ASASI ROHINGNYA GESA MASYARAKAT ANTARABANGSA BERI TEKANAN KE ATAS MYANMMAR

ANKARA: Sebuah kumpulan yang memperjuang hak asasi golongan minoriti Muslim Rohingya menyambut baik keputusan Mahkamah Keadilan Antarabangsa (ICJ) yang memerintahkan Myanmar untuk memulakan langkah pencegahan bagi melindungi Rohingya, lapor agensi berita Anadolu.

Menyifatkan keputusan ICJ sebagai satu ‘kemenangan’, Rangkaian Hak Asasi Manusia Burma (BHRN) yang berpangkalan di London berkata adalah menjadi tanggungjawab komuniti antarabangsa untuk memastikan Myanmar, tentera dan Penasihat Negara Aung San Suu Kyi mematuhi perintah mahkamah itu.

Ketika membacakan keputusan mengenai kes yang difailkan bulan lalu oleh Gambia, Presiden ICJ, Abdulqawi Ahmed Yusuf berkata, Myanmar diberi tempoh empat bulan untuk mengambil semua langkah pencegahan dan memastikan tiada kekerasan terhadap Rohingya di negara itu.

“Hari ini hari yang penuh bermakna untuk keadilan dan yang akhirnya memberi harapan kepada Rohingya selepas dunia selama ini melupakan mereka. Sekarang Burma (Myanmar) menyedari bahawa dunia tidak boleh lagi menanggung kejahatan mereka adalah penting semua pihak dalam masyarakat antarabangsa menggunakan apa jua pendekatan untuk memastikan Burma (Myanmar) mematuhi arahan ICJ,” kata Pengarah Eksekutif BHRN, Kyaw Win.

BHRN menyuarakan kebimbangannya mengenai peningkatan ‘ucapan kebencian’ di Myanmar sebelum dan selepas keputusan ICJ.

“Dunia harus memantau Burma secara dekat pada masa depan dan mengambil langkah untuk memastikan Burma tidak membenarkan sebarang keganasan terhadap Muslim dan bukan Muslim Rohingya,” kata kumpulan hak asasi itu.

Menurut kumpulan itu lagi, adalah menjadi kewajipan masyarakat antarabangsa untuk memastikan arahan itu dipenuhi. Burma perlu dimaklumkan kegagalan mematuhi keputusan itu menyebabkan negara berkenaan bakal berdepan tindakan termasuk sekatan, pengasingan dan langkah-langkah lain,” kata kumpulan itu. — BERNAMA


ISRAEL LARANG LELAKI PALESTIN BERUMUR 12-40 TAHUN SOLAT JUMAAT DI MASJID AL-AQSA

BAITULMAQDIS: Israel melarang lelaki Palestin berumur antara 12 dan 40 tahun daripada memasuki Masjid al-Aqsa untuk menunaikan solat Jumaat ketika Ramadan.

Hanya wanita Palestin, kanak-kanak di bawah umur 12 tahun dan lelaki berumur lebih 50 tahun dibenarkan masuk ke Masjid Al-Aqsa jika mahu menunaikan solat, menurut Agensi Anadolu, memetik pihak berkuasa Israel.

Lelaki berumur antara 40 dan 50 tahun perlu mendapatkan kebenaran khas terlebih dahulu.

Rakyat Palestin yang mempunyai saudara-mara di Israel akan diberi permit untuk melawat pada Ahad dan Khamis.

Rakyat Palestin di Tebing Barat yang diduduki perlu mendapatkan kebenaran khas untuk melawat saudara-mara dan tempat suci termasuk Masjid Al-Aqsa.

Untuk keluar dari Tebing Barat yang diduduki, rakyat Palestin terpaksa melalui satu daripada 23 pusat pemeriksaan.—AlHijrah Online


DUA WANITA KASARI BAYI DI TASKA DITAHAN POLIS

BALIK PULAU: Polis menahan dua wanita bagi membantu siasatan berhubung kejadian mengasari bayi di sebuah taska, di Bayan Baru di sini.

Ketua Polis Daerah Barat Daya Supt Kamarul Rizal Jenal berkata, kedua-dua mereka yang berusia lingkungan 20-an ditahan selepas polis menerima dua laporan berhubung kejadian itu pada Rabu.

“Kejadian itu tular di Facebook baru-baru ini namun siasatan mendapati kes berlaku pada 24 November lalu kira-kira jam 6.45 petang.

“Kedua-dua wanita itu akan disiasat mengikut Seksyen 31(1) Akta Kanak-kanak 2001,” katanya.

Video tular yang dimuat naik oleh ibu mangsa memaparkan seorang individu membaling sebuah objek dipercayai bungkusan mampat terhadap seorang bayi yang sedang merangkak.

Selain itu video tersebut turut memaparkan seorang lagi budak lelaki ditarik rambutnya.–AlHijrah Online


PENUNGGANG MOTOSIKAL RAGUT TELEFON BIMBIT DARI DALAM KERETA DITAHAN

KUALA LUMPUR: Polis berjaya menangkap seorang penunggang motosikal yang meragut telefon bimbit milik seorang penumpang kereta, dalam insiden yang berlaku di Jalan Genting Klang, Setapak, di ibu negara.

Ketua Polis Daerah Wangsa Maju, Ashari Abu Samah berkata, pihaknya mengesan video tular di media sosial sebelum mendapati laporan telah dibuat mangsa yang diterima Bahagian Siasatan Jenayah Ibu Pejabat Polis Daerah (IPD) Wangsa Maju.

Katanya, mangsa ketika kejadian berada di bahagian penumpang hadapan sebuah kereta yang sedang berhenti di lampu isyarat dengan cermin tingkap dalam keadaan terbuka.

“Tiba-tiba datang suspek seorang lelaki dari arah belakang dengan menaiki sebuah motosikal yang terus meragut telefon bimbit mangsa lalu melarikan diri,” katanya dalam satu kenyataan, hari ini.

Ashari berkata, hasil risikan yang dilakukan anggotanya telah berjaya menangkap seorang lelaki warga tempatan berusia 32 tahun bersama sebuah telefon bimbit yang dipercayai milik mangsa.

Siasatan dijalankan di bawah Seksyen 392 Kanun Keseksaan kerana melakukan samun ragut yang membawa hukuman penjara sehingga 14 tahun dan boleh juga dikenakan denda atau sebat.

“Suspek telah ditahan reman selama tujuh hari mulai 8 Nov sehingga 14 Nov. Kes masih dalam siasatan pihak polis,” katanya.—AlHijrah Online


JAIS SIASAT DAKWAAN KARTEL CAJ PENGURUSAN JENAZAH COVID-19

SHAH ALAM: Jabatan Agama Islam Selangor (JAIS) akan menyiasat dakwaan terdapat pihak mengenakan caj pengurusan jenazah COVID-19 di hospital seluruh Selangor.

Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Negeri, Mohd Zawawi Ahmad Mughni berkata, mereka yang mempunyai maklumat berkaitan isu tersebut boleh melaporkan kepada JAIS agar siasatan dapat dijalankan.

“Saya difahamkan bahawa kes ini berlaku sebelum 25 Ogos lalu, namun jika berlaku lagi, saya minta semua pihak salurkan maklumat kepada JAIS.

“Saya ambil serius mengenai hal ini kerana JAIS tidak mengenakan sebarang caj pengurusan jenazah di hospital,” katanya dalam sesi penggulungan Mesyuarat Pertama Penggal Keempat Persidangan Dewan Negeri Selangor Ke-14 di Bangunan Annex, di sini hari ini.

Zawawi mengulas perkara tersebut selepas ADUN Pelabuhan Klang, Azmizam Zaman Huri membangkitkan tentang kewujudan kartel tersebut kebelakangan ini.—AlHijrah Online


PKP DI SELURUH NEGARA KECUALI SARAWAK

KUALA LUMPUR: Enam lagi negeri akan dikenakan Perintah Kawalan Pergerakan (PKP) iaitu Kedah, Perak, Negeri Sembilan, Pahang, Terengganu dan Perlis bermula Jumaat ini.

Menteri Kanan (Keselamatan) Datuk Seri Ismail Sabri memaklumkan, PKP akan dilaksanakan selama 14 hari di negeri terbabit iaitu sehinga 4 Februari 2021.

Tambahan enam lagi negeri itu katanya berdasarkan  nasihat dan penilaian risiko oleh Kementerian Kesihatan (KKM) berhubung trend peningkatan kes positif COVID-19 di negeri terbabit.

“Secara kesimpulannya dengan pengumuman PKP di negeri Kedah, Perak, Negeri Sembilan, Terengganu dan Perlis, bermula 22 Januari 2021, mulai 12.01 malam bermakna seluruh negara berada dalam PKP kecuali Sarawak.

“SOP PKP sama seperti ini iaitu penduduk tidak dibenarkan keluar kecuali dua orang dari satu rumah untuk mendapatkan barangan keperluan atau kes-kes kecemasan,” katanya dalam sidang media hari ini.

Sebelum ini tujuh negeri telah dikenakan PKP, iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.– AlHijrah Online


ANGGOTA BOMBA CEDERAKAN IBU SAUDARA DIPENJARA TIGA BULAN

KUALA LUMPUR: Seorang anggota bomba dijatuhi hukuman penjara tiga bulan oleh Mahkamah Majistret di sini hari ini selepas mengaku bersalah mencederakan ibu saudaranya, dua tahun lepas.

Majistret Nurul Izzah Shaharuddin menjatuhkan hukuman itu terhadap Putera Azirul Abdul Aziz, 32, dan memerintahkan tertuduh menjalani hukuman penjara itu bermula hari ini.

Lelaki itu didakwa dengan sengaja mendatangkan kecederaan terhadap Aini Ahmad, 58, di kuarters Balai Bomba Taman Melati, Wangsa Maju di sini pada 4 petang, 27 Dis 2021.

Pertuduhan mengikut Seksyen 323 Kanun Keseksaan yang membawa hukuman penjara sehingga setahun atau denda maksimum RM2,000 atau kedua-duanya jika sabit kesalahan.

Terdahulu, Timbalan Pendakwa Raya Sheryn Yong Shi Yee memohon hukuman berat bagi memberi pengajaran kepada tertuduh selain mengambil kira faktor kepentingan awam.

Putera Azirul yang tidak diwakili peguam memohon hukuman ringan atas alasan dia penanggung tunggal keluarga dan mempunyai 14 orang anak termasuk 10 anak tiri.

“Saya bertindak sedemikian (cederakan ibu saudara) kerana keluarga mentua ingin membawa balik isteri saya ke kampung tanpa kebenaran saya dan saya memohon hukuman ringan,” katanya.–AlHijrah Online


RANG UNDANG-UNDANG PERBEKALAN 2023 DIJANGKA DIBACA KALI PERTAMA HARI INI

KUALA LUMPUR: Rang Undang-Undang Perbekalan 2023 bagi bacaan kali pertama dijangka dibentangkan di Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, rang undang-undang itu akan dibentang oleh Menteri Kewangan dan bacaan kali kedua dijangka pada Jumaat ini.

Persidangan hari ini juga akan diteruskan dengan menyambung perbahasan Rang Undang-Undang Kesatuan Sekerja (Pindaan) 2022.

Dewan Rakyat juga dijangka bakal tertumpu kepada pembentangan Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022), Rang Undang-Undang Pengangkutan Awam Darat (Pindaan) 2022, Rang Undang-Undang Makanan (Pindaan (2022) dan Rang Undang-Undang Pencegahan dan Pengawalan Penyakit Berjangkit (Pindaan 2021) untuk bacaan kali kedua.

Pada sesi jawab lisan pula, soalan berhubung usaha kerajaan dalam mengatasi isu eksploitasi seksual kanak-kanak di alam maya berpunca daripada pelbagai aplikasi tidak bermoral dalam talian diajukan Datuk Seri Dr Shamsul Anuar Nasarah (BN-Lenggong) kepada Menteri Pembangunan Wanita, Keluarga dan Masyarakat.

Turut tersenarai, soalan Datuk Seri Dr Mujahid Yusof Rawa (PH-Parit Buntar) kepada Menteri Kewangan berkaitan pendekatan Kementerian Kewangan dalam memastikan model “Environmental, Social dan Governance” (ESG) diterapkan dalam meluluskan mana-mana kontrak kerajaan.

Selain itu, persoalan mengenai perkembangan fasiliti dan kemudahan e-Sukan yang telah dibangunkan kerajaan bagi memenuhi keperluan belia akan diajukan Ahmad Fadhli Shaari (PAS-Pasir Mas) kepada Menteri Belia dan Sukan.

Tengku Zulpuri Raja Puji (PH-Raub) pula meminta Menteri Alam Sekitar dan Air menyatakan pelan dan tindakan perancangan awal kerajaan bagi menghadapi kemungkinan banjir besar berikutan fenomena La Nina, Monsun Timur Laut dan taburan hujan di luar jangkaan.

Persidangan Dewan Rakyat kali ini dijadualkan berlangsung selama 32 hari bermula 3 Okt hingga 29 Nov. – AlHijrah Online


Muslimah buka kelas kecergasan wanita diancam bunuh

LONDON, 1 Mac – Seorang jurulatih sukan wanita di Britain
menerima ancaman bunuh dan mesej perkauman selepas dia memulakan kelas
kecergasan untuk wanita Islam.

Bianca Jade diserang banyak pihak selepas dia meletakkan
poster yang memaparkan wanita memakai tudung sambil memegang pemberat.

Sinar Harian memetik laporan Press Tv menyebutkan wanita
berusia 30 tahun dari Nottingham di tengah England berkata, dia telah
melaporkan kepada polis tentang mesej ugutan yang diterimanya.

“Saya ada terima mesej berunsur perkauman menyuruh saya kembali ke negara asal saya. Ada yang mengugut mahu membunuh saya. Saya jadi paranoid dan sering dilanda ketakutan,” ujarnya.

Jelasnya lagi, wanita bukan Islam juga dialu-alukan untuk
menyertai kelas kecergasan itu yang bertujuan untuk membolehkan wanita Islam
mendapat tubuh yang sihat.

Susulan itu, polis Nottinghamshire memaklumkan mereka akan
menyiasat ancaman itu yang disifatkan sangat memalukan dan mengejutkan.

Ketua Inspektor, Suk Verma berkata, insiden seumpama itu
tidak boleh diterima dan elemen menyedihkan dalam masyarakat di mana kebencian
berleluasa.


‘HIJRAHKAN LAGUKU’ DAKWAH MENERUSI LIRIK LAGU

KUALA LUMPUR: TV AlHijrah memperkukuhkan kedudukan stesennya sebagai agen penyebar dakwah di platform penyiaran dengan membawakan sebuah program pertandingan nyanyian berkonsepkan realiti TV berjudul ‘Hijrahkan Laguku’.

Usaha berani ini dibuat setelah melihat kepada keperluan metodologi dakwah yang lebih kreatif, bersesuaian dengan konsep Keluarga Malaysia, peredaran zaman, kehendak penonton serta selari dengan tuntutan syarak.

Hijrahkan Laguku adalah rancangan pertandingan hiburan Islamik yang menampilkan gabungan lapan orang penyanyi lama-baru dalam industri hiburan tanah air yang akan menyampaikan mesej dakwah menerusi lirik lagu yang digubah hingga akhirnya salah seorang daripada mereka bergelar juara pertandingan.

Bercerita mengenai buah tangan terbaru TV AlHijrah ini, Ketua Pegawai Eksekutif TV AlHijrah Namanzee Harris berkata, Hijrahkan Laguku bakal menjadi fenomena yang mampu membentuk masyarakat serta mencetuskan natijah untuk pembangunan jiwa ummah.

“Simbiosis kukuh di antara manusia dan seni muzik tidak dapat dinafikan. Manusia secara fitrah mudah tertarik kepada bunyi-bunyian yang menyenangkan, lirik lagu yang mempesona serta seni persembahan yang memberi kedamaian.

“Rancangan Hijrahkan Laguku mempunyai kekuatan untuk memenuhi kehendak jiwa manusia yang sukakan kepada muzik. Kita tambah elemen hiburan Islamik serta wasilah dakwah kontemporari yang bertujuan menghubungkan penonton setia stesen ini dengan Allah SWT,” katanya dalam sidang media Pelancaran Hijrahkan Laguku, semalam.

Hijrahkan Laguku akan disiarkan secara langsung selama lapan minggu dari Studio Penyiaran Digital TV AlHijrah, pada setiap Sabtu, jam 9 malam mulai 20 November akan datang.

Mengangkat tema Journey Back To Him, Hijrahkan Laguku akan disertai oleh Dato Nash Lefthanded, Iwan Shahman, Mark Adam, Pangeran Adam (PG Adam), Zaf VE, Shahir Zawawi, Zack Kool dan Rahmad Mega.

Hijrahkan Laguku juga akan dihoskan oleh Faizal Ismail dan Bell Ngasri sementara tiga juri terlibat untuk mengadili artis-artis tersebut.

Pemilihan artis yang menyertai pertandingan realiti TV ini dibuat berdasarkan beberapa kriteria.

Antara yang utama adalah kisah penghijrahan mereka yang unik serta mampu mendorong penonton untuk menjadi khalifah Allah yang terbaik di muka bumi ini.

Turut diambil kira adalah bakat, aura, karisma serta kekuatan mereka dalam bidang nyanyian.


KPM MANSUH SEMUA PERTANDINGAN, SAMBUTAN TIDAK BERI IMPAK, TAMBAH BEBAN GURU – FADHLINA

KUALA LUMPUR: Kementerian Pendidikan (KPM) akan memansuhkan sebarang bentuk pertandingan, sambutan atau majlis di semua peringkat, yang tidak memberikan impak besar terhadap pembelajaran murid dan hanya menambahkan beban tugas guru bermula sesi persekolahan 2023/2024.

Menteri Pendidikan Fadhlina Sidek dalam kenyataan malam ini berkata antara contohnya ialah membabitkan pertandingan keceriaan pusat sumber, tandas tercantik, Bilik Operasi Sistem Pengurusan Buku Teks (SPBT) terbaik dan yang seumpamanya.

Fadhlina berkata keputusan itu merupakan antara tujuh langkah segera yang diambil, dalam teras kelima KPM yang memfokuskan kepada isu kebajikan termasuk tekanan dihadapi para guru, hasil daripada laporan awal diterima.

“Kesemua langkah ini akan diperincikan oleh pengurusan tertinggi KPM dan akan dilaksanakan bermula sesi persekolahan 2023/2024. KPM sentiasa komited memastikan kesejahteraan guru terus terpelihara,” katanya.

Katanya antara langkah lain yang diputuskan ialah mengurangkan kekerapan semakan elemen pengurusan sekolah Standard Kualiti Pendidikan Malaysia (SKPM), yang melibatkan guru kepada setahun sekali sahaja.

“Langkah lain ialah menetapkan waktu mengunci masuk rekod kehadiran murid yang lebih fleksibel kepada guru, iaitu 12 tengah hari untuk sesi pagi dan 5 petang untuk sesi petang, bagi mengelakkan kesesakan dalam sistem,” katanya.

Selain itu, Fadhlina berkata pelantikan pengawas peperiksaan awam yang dikendalikan oleh Lembaga Peperiksaan (LP) dan Majlis Peperiksaan Malaysia (MPM), terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru (IPG) dan Institut Pendidian Tinggi (IPT).

Bagaimanapun, Fadhlina berkata mereka tetap perlu memenuhi kriteria yang ditetapkan.

KPM juga katanya akan mengehadkan penganjuran sambutan Hari Guru Tahunan kepada peringkat kebangsaan dan sekolah, selain menetapkan ringkasan Rancangan Pelajaran Harian (RPH) di peringkat KPM bagi memastikan kembali memenuhi keperluan Surat Pekeliling Ikhtisas KPM Bil.3/1999, yang merangkumi elemen objektif, pengajaran dan refleksi.

Langkah ketujuh kata Fadhlina pula ialah memperkukuh autonomi guru dalam perancangan dan pelaksanaan pengajaran dan pembelajaran, serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan. –AlHijrah Online


NAHAS PESAWAT: MUHAMMAD HAFIZ RIDER TERBAIK – FOODPANDA

SHAH ALAM: Salah seorang mangsa yang terlibat dalam nahas pesawat ringan yang berlaku di Elmina, Shah Alam, Allahyarham Muhammad Hafiz Muhamad Salleh disifatkan sebagai penghantar makanan terbaik Foodpanda.

Perkara itu dimaklumkan Foodpanda menerusi satu hantaran di Facebook hari ini yang turut menzahirkan ucapan takziah kepada seluruh keluarga mangsa yang berasal dari Sidam, Kedah.

“Dukacita dimaklumkan bahawa penghantar makanan iaitu Allahyarham Muhammad Hafiz Muhammad Salleh terlibat dalam tragedi kapal terbang terhempas di Elmina, Shah Alam semalam.

“Salam takziah dari kami Foodpanda kepada keluarga Allahyarham. Al Fatihah,” tulis hantaran itu

Allahyarham yang bekerja sebagai p-hailing itu merupakan antara 10 mangsa yang terkorban dalam kejadian petang semalam.–AlHijrah Online


INSTITUSI KEHAKIMAN DAN PERUNDANGAN SYARIAH AKAN TERUS DIPERTAHAN – PM

KUALA LUMPUR: Institusi kehakiman dan perundangan syariah perlu terus dipertahan dan diperkasakan dari semasa ke semasa.

Perdana Menteri Tan Sri Muhyiddin Yassin berkata, penambahbaikan secara berterusan akan dapat melonjakkan imej institusi kehakiman dan perundangan syariah dalam menangani kes-kes yang semakin kompleks dan mencabar serta memenuhi keperluan masyarakat Islam secara keseluruhannya.

“Kerajaan Perikatan Nasional sentiasa komited dalam menyokong usaha-usaha yang boleh menyumbang ke arah meninggikan martabat institusi kehakiman dan perundangan syariah di Malaysia.

“Ini termasuk melakukan penambahbaikan secara berterusan terhadap bidang kuasa mahkamah syariah, perjawatan hakim-hakim syarie dan profesionalisme pegawai-pegawai mahkamah dari semasa ke semasa,” katanya.

Tambah Muhyiddin beliau sedar tugas dan tanggungjawab para hakim syarie dan pegawai syariah tidak mudah dalam menegakkan hukum berlandaskan syariat Islam.

Namun beliau berharap tugas tersebut dapat disempurnakan dengan sabar, ikhlas dan berintegriti.

Beliau berkata demikian dalam ucapan perasmian Persidangan Kehakiman dan Perundangan Syariah Nusantara 2020 yang turut dihadiri Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri di Sepang, Selangor.

Program tiga hari berakhir esok anjuran Jabatan Kehakiman Syariah Malaysia (JKSM) itu menghimpunkan lebih 500 peserta terdiri daripada hakim syarie dan pegawai syariah dari seluruh negara, untuk bertukar pandangan dalam usaha memartabatkan institusi kehakiman dan perundangan syariah.

Persidangan turut disertai pengamal perundangan syariah dari Singapura, Brunei dan Indonesia menerusi sidang video. — AlHijrah Online / Zaim Zamani


SUAMI ISTERI DIDAKWA MILIKI TIGA BUTIR BOM DI KONDOMINIUM DAMANSARA PERDANA

PETALING JAYA, 1 Jun – Sepasang suami isteri hari ini didakwa di Mahkamah Sesyen di sini terhadap pertuduhan memiliki tiga butir bom buatan sendiri di sebuah unit kondominium di Damansara Perdana, April lepas.

Ng Woon Chieh, 38, dan isterinya Chow How Luen, 40, mengaku tidak bersalah atas pertuduhan yang dibacakan di hadapan Hakim Azhaniz Teh Azman Teh. Mereka didakwa memiliki tiga butir bom buatan sendiri, tanpa kebenaran yang sah di sisi undang-undang, di sebuah unit kondominium di Metropolitan Square, Jalan PJU 8/1, Damansara Perdana, di sini pada 6 pagi, 17 April lepas.

Pasangan itu didakwa mengikut Seksyen 8 Akta Senjata Api (Penalti Lebih Berat) 1971 dibaca bersama Seksyen 34 Kanun Keseksaan yang memperuntukkan hukuman penjara sehingga 14 tahun dan sebat tidak kurang daripada enam kali, jika sabit kesalahan.

Timbalan Pendakwa Raya Shafiq Hasim tidak menawarkan jaminan terhadap kedua-dua tertuduh kerana kesalahan di bawah akta itu tidak boleh dijamin.Azhaniz Teh tidak membenarkan Ng dan Chow diikat jamin dan menetapkan 1 Julai depan untuk sebutan semula kes. Peguam Naizatul Zamrina Karizaman mewakili pasangan suami isteri itu yang merupakan peniaga dalam talian.

Dalam kejadian 17 April lepas, lebih 200 penduduk kondominium di Damansara Perdana gempar apabila dimaklumkan penemuan bom di dalam sebuah unit kediaman di kondominium itu sebelum semua bahan letupan itu dibawa ke kawasan lapang berdekatan untuk dimusnahkan.

BERNAMA


Budak membunuh – Perang emosi?

KUALA LUMPUR – Pembunuhan sadis melibatkan seorang remaja perempuan berusia
14 tahun bersama teman lelakinya, 15 tahun di Taman Glenview, Kamunting,
Taiping berkemungkinan berpunca daripada kegagalan mengawal emosi dan bertindak
di luar batasan.

Menurut pakar psikologi Universiti Malaya, Profesor Datin Dr Mariani Md
Nor, suspek boleh dikategorikan sebagai remaja berisiko yang tidak ada rasa kebergantungan
langsung terhadap ibu bapa sehingga membolehkan mereka melakukan sesuatu tanpa
memikirkan kesan buruk ekoran dari tindakannya itu.

Golongan seperti ini kebanyakannya membesar dengan kurang kasih sayang
dan berada di luar kawalan ibu bapa yang menjurus kepada kehilangan rasa kebergantungan
dan perkongsian kepada mereka atau orang yang lebih dewasa.

Sifat mereka ini dicirikan dengan melakukan tindak tanduk yang kaku,
iaitu tidak berfikir panjang dan hanya mengikut desakan emosi yang meluap-luap.

“Sesuatu tindakan tanpa kawalan emosi mampu mencetuskan tragedi yang
lebih besar walaupun disebabkan oleh perkara kecil,’’ jelas Dr Mariani kepada TV
AlHijrah ketika ditemubual di Universiti Malaya, di sini semalam.

Beliau berkata demikian ketika diminta mengulas kejadian bunuh oleh remaja
tersebut gara-gara pertelingkahan kerana sebuah telefon. Remaja itu bersama
teman lelakinya membunuh abang sendiri, membungkus dan meletakkan mayat mangsa di
belakang sebuah rumah kosong, Ahad lalu.

Selain faktor dalaman diri, pengaruh luaran seperti permainan video dan
media sosial turut menyumbang kepada keganasan remaja yang gemar meniru setiap
apa yang ditonton, kata beliau lagi.

Justeru itu beliau menyarankan agar ibu bapa terus membimbing anak-anak
kerana perubahan emosi anak-anak akan berlaku seiring dengan peningkatan umur mereka.
Ini bagi meningkatkan kecerdasan emosi (EQ) dalam usaha membuat pertimbangan
yang baik.

“Sebab itu apabila di peringkat sekolah kita ada ko-kurikulum, tidak
lain tidak bukan tujuannya ialah bagi memastikan mereka menguasai kemahiran
hidup yang sebenar”, jelas beliau.

Remaja perlu diajar pelbagai kemahiran hidup, khususnya kemahiran
mengendalikan diri seperti menguasai kemarahan melalui aktiviti yang disediakan
di sekolah. Dalam menjalani aktiviti ini, guru atau kawan-kawan bertindak
sebagai pemerhati yang akan memberi nasihat dan sokongan bagi menerapkan sifat
murni seperti sentiasa tenang, tidak meninggi diri dan menerima kekalahan dalam
hidup.

Pada usia meningkat remaja inilah ibu bapa perlu memainkan peranan
penting dan mempersiapkan diri dengan pelbagai ilmu berkaitan pendidikan
remaja. Remaja tidak boleh lagi dianggap anak-anak kecil yang hanya perlu
menerima arahan, kerana mereka sudah mempunyai kebolehan berfikir dan pilihan
sendiri.

Sebaliknya ibu bapa bertindak penasihat kepada pilihan anak-anak itu
setelah berjaya meraih kepercayaan mereka sehingga remaja berasa kehadiran ibu
bapa mereka bukanlah sebagai “pengawas’’ kehidupan, tetapi sebagai pakar rujuk
mereka.

Pada tahap ini remaja akan menjadi akrab dan percaya kepada ibu bapa
sebagai penyuluh hidup mereka berpandukan pengalaman yang telah dilalui.

Selain kerana ketidakstabilan emosi yang mendorong remaja terlibat
dengan jenayah, sistem pendidikan yang melencong dari matlamatnya juga akan
menghasilkan generasi yang rapuh jati diri dan sahsiahnya.

Seharusnya keseimbangan dalam mencapai kejayaan akademik perlulah diselarikan
dengan pencapaian sahsiah diri melalui didikan emosi yang baik. Ini hanya boleh
dihasilkan oleh pendidikan yang memperkembangkan lagi potensi individu secara
menyeluruh dan bersepadu untuk mewujudkan insan yang seimbang dari segi
intelek, rohani, emosi dan jasmani berdasarkan kepercayaan dan kepatuhan kepada
Tuhan.

Ini kerana matlamat sebenar pendidikan ialah melahirkan rakyat yang
berilmu pengetahuan, berketerampilan, berakhlak mulia, bertanggungjawab dan
berkeupayaan mencapai kesejahteraan diri serta memberi sumbangan terhadap
keharmonian dan kemakmuran masyarakat dan negara.


SUAMI ISTERI DITAHAN JUAL PAKAIAN TIDAK WUJUD SECARA ‘ONLINE’

PUTRAJAYA: Sepasang suami isteri ditahan di pejabat Kementerian Perdagangan Dalam Negeri dan Kos Sara Hidup (KPDN) cawangan Manjung, Perak pada 11 Mei lepas ekoran kegagalan membekalkan pakaian yang dijual secara dalam talian.

Ketua Pengarah Penguatkuasa KPDN Datuk Azman Adam berkata pasangan warga tempatan berumur 40-an itu ditahan susulan siasatan ke atas aduan orang awam berhubung penjualan pakaian secara dalam talian sempena Hari Raya Aidilfitri yang tidak wujud.

Beliau berkata aduan dibuat ke atas syarikat yang beralamat di Sitiawan, Perak apabila pengadu telah membuat pembelian bagi sepasang baju kurung melalui tawaran iklan penjualan baju kurung di laman sosial Facebook.

“Namun setelah pembayaran dilakukan sehingga tempoh aduan ini dibuat, baju kurung yang dibeli tidak diterima oleh pengadu,” katanya dalam kenyataan hari ini.

Azman berkata berdasarkan rekod, KPDN telah menerima sejumlah 100 aduan dari seluruh negara berkaitan penipuan jualan yang dilakukan oleh individu berkenaan secara dalam talian.

Hasil siasatan lanjut, katanya mereka didapati telah menerima wang daripada pelanggan melalui akaun bank syarikat mereka membabitkan jumlah ratusan ribu ringgit sepanjang pengiklanan dalam Facebook.

Azman berkata kertas siasatan telah dibuka di bawah Akta Pelindungan Pengguna 1999 [Akta 599] bagi siasatan menyeluruh ke atas pengiklanan dan transaksi kewangan.

Siasatan juga akan dilakukan di bawah Seksyen 4, Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) [Akta 613], katanya.

Akta 613 adalah berkaitan kesalahan pengubahan wang haram bagi tujuan mengesan, membeku, menyita serta sehingga peringkat pelucutanhak ke atas apa-apa hasil pendapatan atau harta yang dijana daripada aktiviti haram penipuan penjualan secara dalam talian.

Menurut Azman, kedua-dua individu itu telah dihadapkan ke Mahkamah Majistret Manjung bagi permohonan reman selama empat hari bermula 12 Mei hingga hari ini.

Peralatan elektronik dengan nilai dianggarkan berjumlah RM8,700 turut disita.–AlHijrah Online


RAKYAT MALAYSIA KONGSI PENGALAMAN BERHARGA TERPILIH TUNAI UMRAH NORMA BAHARU

JEDDAH: Seorang rakyat Malaysia yang menetap di Jeddah, Ahmad Najhan Hassim tidak menyangka permohonannya menunaikan umrah secara suka-suka melayakkannya menjadi antara individu terawal menunaikan ibadah umrah norma baharu yang bermula semalam.

Najhan yang bekerja sebagai jururawat di salah sebuah hospital di Jeddah berkata, dia amat teruja dengan rezeki yang diperolehnya itu dan memaklumkan Prosedur Operasi Standard (SOP) umrah yang dibuat Arab Saudi teratur dan tidak mengganggu pelaksanaan ibadah.

“Bila dah selesai semalam agak teruja apa yang dilakukan Kementerian Haji dan Umrah Arab Saudi.

“Sangat teratur sangat mengikut SOP penjarakan sosial ketika kita melakukan tawaf dan alhamdulillah jemaah sangat mematuhi SOP ditetapkan,” katanya ketika dihubungi Alhijrah Online.

Pun begitu Najhan memaklumkan, tempoh maksimum tiga jam yang ditetapkan Arab Saudi untuk jemaah menyelesaikan ibadah umrah menyebabkan tempoh masa di dalam Masjidil Haram singkat.

“Untuk norma baharu kita tidak berapa puas berada lama dalam Masjidil Haram.

“Setiap jemaah yang dipilih kita mempunyai tiga jam sahaja masa untuk sempurnakan ibadah umrah setelah habis tempoh semua jemaah dikehendaki keluar dari Masjidil Haram untuk memberi laluan kepada kerja-kerja pembersihan untuk kumpulan lain selepas kita,” katanya.

Najhan yang hampir tiga tahun menetap di Jeddah memaklumkan sebelum pandemik COVID-19 hampir setiap bulan beliau berpeluang untuk menunaikan umrah.

Sekatan lebih enam bulan ke atas pelaksanaan ibadah umrah menyebabkan dia amat merindui untuk melakukan ibadah berkenaan.

Najhan turut memanjatkan doa agar semua umat Islam terutama di Malaysia akan turut berpeluang untuk kembali ke menunaikan ibadah umrah. — AlHijrah Online / Zaim Zamani.


PFIZER, ASTRAZENECA, SINOVAC SESUAI UNTUK IBU MENGANDUNG DAN MENYUSU

KUALA LUMPUR: Ketiga-tiga vaksin (Pfizer, AstraZeneca dan Sinovac) yang digunakan kerajaan dalam Program Imunisasi COVID-19 Kebangsaan (PICK) sesuai untuk ibu mengandung dan menyusu bayi.

Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar berkata, bagaimanapun Pfizer kekal disyorkan dalam pemberian vaksin kepada golongan tersebut manakala AstraZeneca dan Sinovac diklasifikasikan sebagai bersesuaian.

“AstraZeneca tidak lagi dikontraindikasikan kepada kehamilan dan Sinovac pula disyorkan oleh laporan interim Pertubuhan Kesihatan Sedunia (WHO) untuk ibu hamil dan menyusukan anak berikutan manfaatnya jauh lebih besar daripada potenso risiko yang dikaji,” katanya selepas melawat pusat pemberian vaksin (PPV) ibu mengandung di Pusat Perdagangan dan Pameran Antarabangsa Malaysia (MITEC), hari ini.

Menurut Khairy, setakat ini hampir 109,607 pendaftaran vaksin bagi golongan ibu mengandung diterima di seluruh negara melalui aplikasi MySejahtera.

Daripada jumlah itu, seramai 11,663 dijangka bersalin (EDD) pada Ogos ini dan mereka akan diberi keutamaan di samping lebih 10,000 ibu mengandung telah diberi janji temu dengan nota ‘Expectant Mother’ pada janji temu mereka.

Memetik laporan BERNAMA, Khairy berkata lebih kurang 6,000 ibu mengandung dijadualkan janji temu di PPV MITEC dan PPV Pusat Konvensyen Sunway Pyramid bagi menerima vaksinasi hujung minggu ini dan ia berlangsung di seluruh negara dengan jumlah yang berbeza.

Ibu mengandung kekal menjadi keutamaan untuk diberikan suntikan vaksin COVID-19 berdasarkan risiko jangkitan COVID-19 bagi kumpulan tersebut.

Semalam, Jawatankuasa Khas Jaminan Akses Bekalan Vaksin COVID-19 (JKJAV) memuat naik infografik menerusi ciapan di Twitter mereka tentang panduan terkini vaksin bagi ibu mengandung dan menyusu.—AlHijrah Online

—AlHijrah Online


KKM JAWAB DAKWAAN TULAR KEMATIAN REMAJA AKIBAT VAKSIN COVID-19

PUTRAJAYA: Kementerian Kesihatan Malaysia (KKM) mengambil maklum berkenaan video tular menunjukkan seorang aktivis membuat pemakluman umum mengenai kematian lima orang remaja selepas menerima vaksinasi COVID-19 termasuk kemasukan dua remaja ke hospital di Perak selepas divaksinasi.

Timbalan Menteri Kesihatan 1, Datuk Dr Noor Azmi Ghazali berkata, siasatan dibuat terhadap kenyataan aktivis tersebut dan telah menemukan hasil siasatan.

“Seorang remaja perempuan berusia 17 tahun merupakan pelajar tingkatan 5 di SMK Tasek Damai, yang merupakan pesakit penyakit Kencing Manis Jenis 1 yang bergantung kepada rawatan insulin. Pelajar ini dijangkiti COVID-19 dan meninggal pada 18 Ogos 2021 sebelum Program Vaksinasi PICK Remaja bermula.

“Seorang remaja lelaki berusia 17 tahun merupakan pelajar tingkatan 5 di SMK Tasek Damai yang menghidap penyakit Jantung Kongenital. Pelajar tersebut telah dibawa ke Unit Kecemasan Hospital akibat jangkitan kuman yang teruk.

“Pelajar lelaki itu telah diberikan bantuan pernafasan dan resusitasi tetapi beliau meninggal pada 17 September lalu dan belum menerima vaksin COVID-19. Punca kematian adalah ‘Sepsis with Underlying Congenital Health Disease’,” katanya dalam kenyataan, hari ini.

Berhubung dakwaan kematian remaja di Lahad Datu, Sabah, Noor Azmi memaklumkan tiada kematian melibatkan remaja selepas vaksinasi dilaporkan.

Sementara itu, Noor Azmi turut menjawab berkenaan dakwaan aktivis tersebut berhubung dua remaja yang dimasukkan ke hospital selepas mengalami kesan sampingan akibat vaksin (AEFI).

“Remaja berusia 16 dan 18 tahun itu mengalami kesan sampingan vaksin Comirnaty dan dimasukkan ke hospital swasta di Ipoh.

“Remaja 16 tahun telah dibenarkan keluar dari hospital manakala remaja 18 tahun masih dalam rawatan dan pemerhatian doktor pakar.

“Semakan Agensi Regulatori Farmasi Negara (NPRA) bagaimanapun mendapati laporan kesan sampingan kedua beradik ini masih belum diterima,” katanya.

Noor Ghazali menasihatkan semua pihak yang ingin mengeluarkan maklumat awam perlu memastikan sumber maklumat disahkan terlebih dahulu dengan sumber sahih atau pihak bertanggungjawab.

Menurutnya, kenyataan yang salah akan menyebabkan kekeliruan dan salah tanggap ibu bapa terhadap Program Vaksinasi COVID-19 untuk Remaja.

Dalam pada itu, KKM turut menasihatkan ibu bapa atau penjaga untuk memantau keadaan remaja selepas divaksinasi dan bawa anak atau tanggungan ke fasiliti kesihatan dengan segera untuk rawatan sekiranya mengalami gejala selepas divaksinasi.—AlHijrah Online


BAPA MENGAKU BERSALAH ROGOL ANAK KANDUNG

KUANTAN: Seorang pengawal keselamatan didakwa di Mahkamah Sesyen di sini hari ini, atas pertuduhan merogol anak kandungnya sendiri.

Tertuduh yang kelihatan sebak di dalam kandang pertuduhan mengaku bersalah selepas pertuduhan dibacakan di hadapan Hakim Datuk Ahmad Zamzani Mohd Zain.

Mengikut kertas pertuduhan, tertuduh berusia 39 tahun didakwa melakukan sumbang mahram dengan anak perempuannya yang berusia 14 tahun empat bulan.

Tertuduh didakwa melakukan perbuatan terkutuk itu di ruang tamu rumah mereka pada 25 April lalu sekitar jam 4.30 petang.

Tertuduh didakwa mengikut Seksyen 376(3) Kanun Keseksaan dan jika sabit kesalahan boleh dihukum dengan pemenjaraan selama tempoh tidak kurang dari lapan tahun dan tidak lebih dari 30 tahun dan juga hendaklah dikenakan sebatan tidak kurang dari 10 sebatan.

Timbalan Pendakwa Raya Fathin Nadhirah Kasim memohon agar tertuduh tidak ditawarkan sebarang jaminan ekoran tertuduh dan mangsa mempunyai hubungan kekeluargaan dan akan menimbulkan kacau ganggu kepada mangsa.

Mahkamah memutuskan tertuduh tidak dibenarkan untuk diikat jamin dan menetapkan 13 September sebagai tarikh sebutan hukuman.—AlHijrah Online


Bufet Ramadan: Iftar sambil beramal

Bufet Ramadan Citarasa Timur Tengah anjuran SACC membuka peluang kepada pelanggan untuk berbuka puasa sambil menderma kepada gelandangan.

Siaran Berita Alhijrah 17 April 2019.


BUBAR PARLIMEN: ISTANA NEGARA NAFI PM MENGHADAP AGONG HARI INI

KUALA LUMPUR: Istana Negara menafikan laporan mendakwa Perdana Menteri Datuk Seri Ismail Sabri Yaakob akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini, bagi memohon pembubaran Parlimen.

Perkara tersebut disahkan Datuk Pengelola Bijaya Diraja Istana Negara, Datuk Seri Ahmad Fadil Shamsuddin.

Menurut laporan sebuah portal, Ahmad Fadil memaklumkan Seri Paduka Baginda kini masih berada di Singapura.

“(Ia) berita palsu. Tuanku masih di Singapura,” katanya pada Isnin seperti dilapor portal tempatan.

Terdahulu, seorang aktivis memuat naik satu hantaran mendakwa Ismail Sabri akan menghadap Al-Sultan Abdullah pada hari ini untuk meminta parlimen dibubarkan.

Sementara itu, dilaporkan jadual Perdana Menteri hari ini dipenuhi mesyuarat dan tiada janji temu ditetapkan untuk urusan menghadap di Istana Negara selama beberapa hari ini.–AlHijrah Online


PENGANGGUR DIPENJARA, DIDENDA BUAT KOMUNIKASI JELIK TERHADAP SULTAN SELANGOR

KUALA LUMPUR: Seorang penganggur dijatuhi hukuman penjara enam bulan dan didenda RM10,000 oleh Mahkamah Sesyen di sini hari ini selepas mengaku bersalah membuat dan menghantar komunikasi jelik terhadap Sultan Selangor serta gagal memberikan kata laluan di laman Facebook miliknya.

Hakim N. Priscilla Hemamalini turut memerintahkan Mohamad Azlan Ibrahim, 47, selaku Orang Kena Saman (OKS) menjalani hukuman penjara itu bermula hari ini atau dipenjara tiga bulan jika OKS gagal membayar denda.

Mohamad Azlan, yang memakai jaket dan kopiah hitam dilihat membaca al-Quran semasa berada di galeri awam sebelum prosiding bermula.

Bagi pertuduhan pertama, Mohamad Azlan didakwa membuat hantaran komunikasi jelik terhadap sultan dengan niat untuk menyakitkan hati orang lain di Facebooknya, menggunakan laman profil “Iman Mustaqim” pada 28 Ogos lepas dan pautan itu kemudian dilihat di Pejabat Jabatan Siasatan Jenayah Komersial Bukit Aman di sini pada 11.37 pagi, 29 Ogos.

Dia dituduh mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama yang membawa hukuman denda maksimum RM50,000 atau penjara hingga setahun atau kedua-duanya, dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Mohamad Azlan juga didakwa gagal memberi kata laluan laman profil aplikasi Facebook “Iman Mustaqim” yang diminta oleh seorang pegawai polis di lokap Ibu Pejabat Polis Daerah Dang Wangi di sini pada 11.25 pagi, 31 Ogos lepas.

Pertuduhan mengikut Seksyen 249 Akta Komunikasi dan Multimedia 1998 (Akta 588) dan boleh dihukum di bawah Seksyen 242 akta sama yang memperuntukkan hukuman denda maksimum RM100,000 atau penjara maksimum dua tahun atau kedua-duanya.

Timbalan Pendakwa Raya (TPR) Abdul Malik Ayob memohon hukuman pemenjaraan serta denda berat, mengambil kira kesalahan serius OKS yang menimbulkan kemarahan masyarakat serta mengganggu keharmonian negara.

“Tindakan OKS membuat hantaran jelik menghina Sultan Selangor telah mengundang kemarahan rakyat Malaysia dan kegagalan memberikan kata laluan Facebooknya seperti yang diminta oleh pegawai polis menunjukkan dia tidak mahu memberikan kerjasama terhadap pihak berkuasa.

“Dalam kes ini, sultan adalah simbol perpaduan negara dan tindakan OKS memperlekehkan kedaulatan raja-raja Melayu boleh menjejaskan kestabilan, keharmonian dan keselamatan negara,” katanya yang turut mengendalikan kes bersama TPR Nor Azizah Aling.

Mohamad Azlan yang tidak diwakili peguam memohon hukuman ringan atas alasan dia tidak bekerja dan menjaga ibu yang sakit di kampung serta perlu membawa bapa saudaranya yang buta ke hospital untuk mengambil ubat. — AlHijrah Online


BAYARAN BKC FASA DUA BERMULA KHAMIS

KUALA LUMPUR: Pembayaran Fasa Dua Bantuan Khas COVID-19 (BKC) akan dibuat mulai 25 November 2021 (Khamis) dengan peruntukan RM300 juta.

Perdana Menteri Datuk Seri Ismail Sabri Yaakob berkata bayaran kedua ini akan melibatkan 700 ribu penerima isi rumah, individu bujang dan warga emas yang tergolong dalam kategori miskin.

“Ingin saya tegaskan kerajaan sentiasa peka terhadap keluh-kesah rakyat dan berharap pembayaran BKC ini mampu meringankan beban rakyat yang masih terkesan akibat pandemik COVID-19.

“Pembayaran seterusnya iaitu Fasa Tiga BKC akan dilaksanakan mengikut jadual yang telah ditetapkan iaitu pada bulan Disember 2021 melibatkan peruntukan sebanyak RM1.2 bilion untuk 3.8 juta penerima isi rumah kategori miskin dan B40,” katanya dalam kenyataan hari ini.

BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (PEMULIH), selain bayaran tambahan kepada pakej rangsangan ekonomi.

Maklumat pembayaran BKC seperti jadual di bawah:

— AlHijrah Online


JENAZAH LIMA BERANAK SELAMAT DIKEBUMI DALAM SATU LIANG LAHAD

PADANG RENGAS: Jenazah lima beranak yang maut dalam kemalangan di Jalan Kuantan-Segamat, Pahang semalam selamat dikebumikan dalam satu liang lahad di Tanah Perkuburan Islam Kampung Labu Kubong malam tadi.

Terdahulu dengan diiiring kereta peronda polis, tiga van polis membawa semua jenazah ke rumah keluarga mereka di Kampung Labu Kubong dekat Lubuk Merbau di sini sebelum disembahyangkan serta diberi penghormatan terakhir oleh kira-kira 300 ahli keluarga dan kenalan.

Jenazah kemudiannya dibawa ke tanah perkuburan kira-kira 500 meter dari rumah keluarga mereka untuk disemadikan sekitar pukul 10 malam dalam suasana pilu serta penuh hiba, dan hujan renyai.

Kelima-lima mereka, Muhammad Rosli Ibrahim 33, bersama isterinya Nor Afiqah Abdullah Sani, 35, dan anak mereka Nur Safwa Irdina, 7, Nur Sofea Raida, 6, dan bayi lelaki Rizqy Ramadhan berusia setahun bulan maut dalam satu kemalangan kira-kira pukul 3 petang semalam.

Kejadian tragis itu dipercayai berlaku apabila kereta jenis Toyota Corolla dipandu Muhammad Rosli dari arah Muadzam Shah menghala ke Kuantan telah memasuki laluan bertentangan dan bertembung dengan sebuah treler di Jalan Kuantan-Segamat.–AlHijrah Online


AGONG BERTERIMA KASIH KEPADA RAKYAT, GAGAH HADAPI PANDEMIK, KEMELUT POLITIK NEGARA

KUALA LUMPUR: Yang di-Pertuan Agong Al Sultan Abdullah Ri’ayatuddin Al-Mustafa Billah Shah berterima kasih kepada rakyat Malaysia kerana hidup dengan penuh kerukunan, aman damai serta terus gagah menghadapi pelbagai gelora pandemik, kemurungan ekonomi serta kemelut politik melanda tanah air.

Titah baginda dalam Istiadat Pembukaan Penggal Kedua Majlis Parlimen Ke-15, ahli Parlimen diingatkan untuk tidak bersikap menilik balas dan menanti pujian.

Sebaliknya perlu menjaga nama baik serta kehormatan Parlimen yang mulia dan berkhidmat setulus hati sebagai wakil rakyat yang sentiasa meletakkan rakyat dan masa hadapan negara dalam hati sanubari.

Al-Sultan Abdullah kemudian memberikan tiga rangkap pantun sebagai penutup titah ucapan baginda.

Dari Tambun hendak ke Bera;Singgah di Chemor beli keria;Perpaduan bangsa kekuatan negara;Malaysia maju dan makmur di persada dunia.

Buah durian di Pulau Jawa;Masak ranum di atas para;Teguh bersatu sematkan di jiwa;Tanda sepakat membina negara.

Bara api panas berbahang;Jangan diletak di telapak tangan;Beta berdua pulang ke negeri Pahang;Hilang di mata di hati jangan.

Al-Sultan Abdullah turut bertitah agar ahli Parlimen mengetepikan agenda politik sempit serta bersatu hati atas nama perpaduan.

Kestabilan lanskap politik menerusi ikatan perpaduan dari ahli Parlimen perlu dijadikan manifestasi dalam membentuk bangsa Malaysia dan era Malaysia baharu yang gemilang, titah baginda.

Sebagai rekod, istiadat Pembukaan Penggal Parlimen kali ini merupakan kali terakhir buat Al-Sultan Abdullah kerana pemerintahan baginda akan tamat pada 30 Januari 2024.—AlHijrah Online


COVID-19: NEGARA AFRIKA TIDAK PERLU PANIK

LUSAKA: Duta Besar China ke Zambia Li Jie pada Jumaat menggesa negara-negara Afrika supaya tidak panik berikutan penularan wabak COVID-19 di benua itu, lapor agensi berita Xinhua.

Tiga negara Afrika telah dijangkiti wabak itu, dengan Nigeria yang terkini.

Li berkata negara Afrika sewajarnya tidak perlu panik kerana telah mengambil langkah persediaan dan pencegahan.

Langkah pencegahan amat penting katanya termasuk meningkatkan saringan kesihatan ke atas pelancong.

Pada masa sama beliau turut menyuarakan kebimbangannya berikutan semakin banyak negara melaporkan kes COVID-19. — BERNAMA


MASJID, SURAU SELURUH NEGARA AKAN JALANI PEMBERSIHAN DAN NYAHKUMAN – ZULKIFLI

KUALA LUMPUR: Semua masjid dan surau di seluruh negara akan menjalankan operasi pembersihan dan proses ‘nyahkuman’ dalam tempoh Perintah Kawalan Pergerakan (PKP).

Selain itu, masjid juga akan dijadikan pusat komuniti agihan bantuan bagi asnaf dan kelompok memerlukan yang terjejas akibat COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata ia diputuskan Persidangan Khas Pengerusi-Pengerusi Jawatankuasa Hal Ehwal Islam Seluruh Malaysia 2020 pada pagi tadi di pejabat beliau di Putrajaya.

Mesyuarat disertai Pengerusi-Pengerusi Jawatankuasa Hal Ehwal Islam dan wakil di peringkat negeri secara langsung melalui sidang video.

Beliau berkata antara penyelarasan lain yang dipersetujui untuk dilaksanakan di seluruh negara adalah persetujuan berhubung penangguhan aktiviti di surau dan masjid termasuk solat Jumaat dan solat berjemaah.

“Sebahagian daripada peruntukan tabung masjid perlu dimanfaatkan untuk anak-anak kariah, terutamanya di kawasan kampung.

“Jawatankuasa masjid dipertanggungjawabkan untuk mengenalpasti anak kariah tidak berstatus asnaf tetapi memerlukan bantuan bagi memudahkan penyaluran sumbangan.

“Masjid dijadikan sebagai pusat komuniti bagi pengagihan bantuan kepada asnaf dan mereka yang memerlukan,” katanya dalam kenyataan di sini hari ini.

Zulkifli berkata berhubung cadangan pemasangan bacaan al-Quran di masjid sebelum azan, perkara itu akan diperincikan lebih lanjut oleh pihak berkuasa agama negeri masing-masing.

“Semoga usaha seperti ini diganjari pahala oleh Allah SWT. Atas keterlibatan oleh semua pihak, saya ucapkan جزاكم الله خير الجزاء ,” katanya. — AlHijrah Online/ Syed Azwan Syed Ali


WARGA EMAS, ANAK DAN MENANTU RENTUNG DALAM KEBAKARAN DI SANDAKAN

SANDAKAN: Seorang warga emas dan sepasang suami isteri ditemukan rentung dalam kejadian kebakaran sebuah rumah jenis kekal di Taman Rajawali di sini kira-kira 10.30 malam tadi.

Menurut kenyataan Jabatan Bomba dan Penyelamat Malaysia (JBPM) di sini hari ini, mayat wanita berumur 90-an itu ditemukan bersama anak lelaki dan menantu perempuan selepas api berjaya dikawal 11 malam.

Kenyataan itu memberitahu umur suami isteri berkenaan serta identiti ketiga-tiga mangsa masih dalam siasatan.

“Sepasukan anggota dari Balai Bomba dan Penyelamat Sandakan dikerahkan ke tempat kejadian selepas menerima panggilan kecemasan pukul 10.35 malam.

“Kebakaran melibatkan sebuah rumah dua tingkat jenis kekal telah terbakar 90 peratus,” menurut kenyataan itu.

Operasi tamat sepenuhnya pukul 1.21 pagi tadi dan mayat mangsa diserahkan kepada polis untuk tindakan lanjut.–AlHijrah Online


LELAKI DISYAKI HINA ISLAM, NABI DI FACEBOOK DIREMAN

KUALA KRAI: Seorang penganggur yang dipercayai menghina agama Islam dan Nabi Muhammad SAW menerusi satu hantaran video, direman empat hari bermula hari ini.

Lelaki berusia 35 tahun itu tiba di Mahkamah Majistret di sini kira-kira 9.45 pagi diiringi anggota polis.

Perintah reman sehingga 22 Julai itu dikeluarkan oleh Majistret Amal Razim Alias bagi siasatan mengikut Seksyen 298 dan 505 (b) Kanun Keseksaan serta Seksyen 233 Akta Komunikasi dan Multimedia.

Semalam lelaki itu ditahan di Kampung Bagan Chekok, Pulai Chondong, Machang, selepas polis menerima laporan suspek menghina agama Islam menerusi akaun Facebook Saidinar Dina (Bos Dina).–AlHijrah Online


‘DINE-IN’ DIBENARKAN DI SEMUA FASA PPN BAGI INDIVIDU LENGKAP VAKSIN

KUALA LUMPUR: Aktiviti ‘dine-in’ atau makan di premis makanan dibenarkan bagi individu yang lengkap vaksinasi di negeri-negeri Fasa 1 Pelan Pemulihan Negara (PPN) dan seterusnya, berkuat kuasa pada Jumaat 20 Ogos.

Perdana Menteri Sementara, Tan Sri Muhyiddin Yassin berkata, pengusaha-pengusaha premis kedai makan disarankan untuk menyediakan lebih banyak ruang tempat makan di bahagian luar premis bagi pengudaraan yang lebihbaik.

“Pemilik premis kedai makan perlu pastikan mereka yang memasuki premis untuk ‘dine-in’ mesti menunjukkan sijil digital vaksinasi COVID-19 yang menunjukkan bahawa individu tersebut telah menerima vaksinasi lengkap.

“Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk dine-in di premis kedai makan, pastikan anak-anak anda mematuhi SOP yang ketat,” katanya dalam satu kenyataan, hari ini.

Sementara itu, operasi pasar malam dan pasar minggu adalah dibenarkan yang mana pihak penguatkuasa yang berkenaan serta pemilik premis perlu memastikan pelanggan yang memasuki premis menunjukkan sijil digital vaksinasi COVID-19 bagi membuktikan individu tersebut telah menerima vaksinasi lengkap.

Muhyiddin mengingatkan vaksinasi individu dikira lengkap hanya selepas 14 hari suntikan dos kedua Sinovac, Pfizer atau AstraZeneca atau selepas 28 hari selesai menerima vaksin satu dos, Johnson & Johnson dan CanSino.–AlHijrah Online


PUSAT TAHANAN RAHSIA XINJIANG

BEIJING, 9 Januari – Diplomat dari 12 negara dengan populasi orang Islam terbesar melawat Xinjiang beberapa bulan selepas negara Islam berdiam diri tentang penindasan China ke atas etnik minoriti Uighur.

Agensi berita Xinhua, semalam melaporkan wakil dari Rusia, Kazakhstan, Kyrgyztan, Uzbekistan, Uzbekistan, Tajikistan, India, Indonesia dan Malaysia mengadakan lawatan ke wilayah itu pada 28 hingga 30 Disember lalu.

Kunjungan itu dibuat selepas peningkatan keraguan terhadap rekod hak asasi manusia di Beijing terutamanya kempen kekerasan menyasarkan etnik Islam Uighur.

Mereka turut dibawa ke daerah Hetian di mana salah sebuah pusat kemahiran vokasional dibuka untuk golongan itu yang mana sebelum ini PBB dan kumpulan hak asasi manusia mendakwa ia adalah pusat tahanan rahsia yang menempatkan sejuta orang Islam.

Di Pusat Pendidikan Kemahiran Vokasional dan Latihan di Moyu itu, mereka diajar bahasa kebangsaan, peralatan muzik, kaligrafi dan melukis serta pengetahuan undang-undang dan kemahiran pekerjaan dalam kelas. Diplomat terbabit turut bertanya sendiri dengan pelajar tentang pendidikan dan kehidupan mereka secara terperinci lapor Xinhua.

Sementara itu, jurucakap Kementerian Luar, Lu Kang berkata, “Xinjiang adalah sebuah wilayah terbuka. Tetapi mereka yang melawat Xinjiang perlu mematuhi tujuan dan prinsip piagam PBB serta tidak mengganggu hal dalaman atau melemahkan kedaulatan negara lain.

Mereka perlu mengamalkan sikap objektif dan tidak berat sebelah untuk mempercayai cerita daripada sebelah pihak” tegasnya. Sebelum ini, China berdepan kecaman negara antarabangsa selepas ia didakwa menindas etnik Uighur dan menyekat kebebasan agama mereka. – Sinar Online


KERAJAAN AKAN PUTUSKAN PENGANJURAN SAMBUTAN MAAL HIJRAH DALAM MASA TERDEKAT

NILAI: Kerajaan akan membuat keputusan sama ada sambutan Maal Hijrah Peringkat Kebangsaan 1442H/2020 dilaksanakan atau sebaliknya susulan masih terdapat penularan COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata perbincangan mengenai perkara itu kini di peringkat akhir dan akan dimuktamadkan kelak.

“Caranya mungkin kita hadkan peserta yang amat minimum, masa yang terhad, tetapi kita nak syiar tentang majlis Maal Hijrah kita akan dapat teruskan.

“Walaupun berskala kecil, tetapi memberi makna yang besar kepada ummah insha-Allah,” katanya.

Tambah beliau sambutan Maal Hijrah yang dijadual pada 20 Ogos ini merupakan program kebesaran umat Islam dan Zulkifli berharap ia dapat diadakan walaupun dalam skala yang kecil mengikut Prosedur Operasi Standard (SOP) Kementerian Kesihatan Malaysia dan Majlis Keselamatan Negara.

Zulkifli berkata demikian kepada media selepas merasmikan Seminar Kebangsaan Penyelidikan Pengurusan Hal Ehwal Islam Di Malaysia, di Universiti Sains Islam Malaysia (USIM), Nilai, Negeri Sembilan hari ini.

Penganjuran seminar itu bertujuan mengumpulkan pelbagai maklumat dan kajian berkaitan pengurusan hal ehwal Islam bagi menghadapi cabaran dan keperluan semasa ummah. — AlHijrah Online